Mahkamah Singapura tolak rayuan hukuman mati Nagaenthran

Mahkamah Rayuan Singapura hari ini menolak rayuan Nagaenthran K Dharmalingam terhadap hukuman matinya, menyifatkan rayuan yang dikemukakan itu sebagai penyalahgunaan proses mahkamah.Ketua Hakim Singapura Sundaresh Menon juga berkata cabaran terhadap keputusan terdahulu dalam kes Nagaenthran dan permohonan untuk menangguhkan prosiding bagi penilaian psikiatri juga turut ditolak, lapor AFP.Peguam Nagaentran M Ravi berkata mahkamah juga turut memutuskan bahawa undang-undang antarabangsa tidak terpakai dalam kes banduan bilik akhir warga Malaysia itu.“Nagaenthran, yang merupakan orang kurang upaya (OKU) mental, akan dihukum gantung, mungkin dalam beberapa hari akan datang,” katanya dalam sebuah hantaran Facebook hari ini.Nagaenthran yang kini berusia 34 tahun ditahan pada 2009 kerana mengedar sejumlah kecil heroin ke Singapura, yang mempunyai peruntukan undang-undang dadah paling keras di dunia di mana dia dijatuhkan hukuman mati mandatori pada tahun berikutnya.Penyokong Nagaenthran berkata lelaki yang mempunyai skor IQ 69 – di bawah nilai ambang 70 yang membolehkan seseorang itu diisytihar sebagai OKU – dipaksa melakukan jenayah tersebut.Dia dijadualkan menjalani hukuman gantung pada November tahun lalu di mana ia mencetuskan kritikan ramai ekoran statusnya sebagai seorang OKU mental.Selain Kesatuan Eropah (EU) yang mengkritik hukuman berkenaan, taikun syarikat penerbangan Britain Richard Branson juga turut mengecam keputusan mahkamah itu.Aktivis Singapura Kirsten Han, yang aktif mengkritik peruntukan hukuman mati di republik itu berkata mahkamah memutuskan bahawa tiada fakta asas untuk membenarkan Nagaenthran untuk dinilai oleh panel psikiatri bebas, dan afidavit abang dan bekas peguamnya ditolak kerana mereka tidak boleh dikatakan sebagai “pihak yang tidak berkepentingan”.“Mereka juga berkata afidavit daripada peguam dan abangnya bercanggah dengan keterangan daripada pegawai penjara yang bertanggungjawab ke atas Nagaenthran,” katanya dalam sebuah ciapan Twitter.Memandangkan pegawai penjara itu tidak mempunyai kepentingan untuk melihat Nagaenthran dihukum mati, beliau berkata, mahkamah menyatakan tiada sebab untuk tidak mempercayainya.“Mahkamah juga menyatakan bahawa Akta Penyalahgunaan Dadah adalah ‘jelas’ berkaitan menetapkan hukuman mati mandatori (melainkan syarat tertentu dipenuhi),” katanya.“Jika peguam mempunyai pendirian yang lain berkenaan hukuman mati, ‘jalan lain yang sepatutnya diambil adalah untuk mendapatkan perubahan perundangan’.”


Iran minta sekatan anti Syria ditamatkan

Iran meminta sekatan anti Syria ditamatkan serta-merta dan tanpa mengenakan sebarang syarat, ekoran gempa bumi dahsyat melanda negara itu awal bulan lalu.
Duta tetap Iran ke Pertubuhan Bangsa-Bangsa Bersatu (PBB), Amir-Saeed Iravani juga meminta bantuan kemanusiaan ditingkatkan bagi mengurangkan bencana kemanusiaan yang berlaku di negara itu.
“Gempa dahsyat baru-baru ini meningkatkan lagi krisis kemanusiaan yang sebelum ini wujud, disebabkan semua infrastruktur di Syria musnah dan situasi ini menjejaskan keupayaan rakyat untuk mendapatkan akses kepada keperluan asas,” Agensi Berita Republik Islam (IRNA) memetik kenyataannya ketika Mesyuarat Majlis Keselamatan PBB di Syria pada Selasa.
Diplomat kanan itu menambah bahawa peningkatan bantuan kemanusiaan tanpa sebarang agenda politik, dan penamatan sekatan adalah perlu bagi memastikan bantuan kemanusiaan sampai kepada golongan yang memerlukan ekoran keadaan yang semakin sukar di negara itu.
Iravani berkata bahawa Iran adalah antara negara pertama yang menghulurkan bantuan kemanusiaan kepada Syria dan Turkiye dengan kapasiti penuh.


PAS ‘king maker’, tak akan ikut Umno, kata penganalisis

PAS tidak akan meninggalkan Perikatan Nasional (PN), walaupun pemimpin tertinggi Umno mempertimbangkan pilihan itu, kata penganalisis.Kenyataan ini dikeluarkan ketika terdapatnya cakap-cakap tentang ketidakpuasan hati dalam kalangan pemimpin Umno terhadap kerajaan pimpinan Presiden Bersatu Muhyiddin Yassin, termasuk seperti menunjukkan sokongan kepada Presiden PKR Anwar Ibrahim untuk menjatuhkan kerajaan PN.Shamsul Amri Baharuddin dari Universiti Kebangsaan Malaysia (UKM) berkata PAS tidak akan mengikut jejak Umno kerana sudah selesa bekerjasama dengan Muhyiddin.“Umno dan PN saling memerlukan PAS,” kata pengarah Institut Kajian Etnik (Kita), UKM kepada MalaysiaNow.PAS dan Umno menandatangi piagam Muafakat Nasional tahun lepas, mengakhiri permusuhan selama berdekat.Shamsul berkata PAS yang mempunyai 18 ahli Parlimen tahu mereka adalah “king maker” yang diperlukan Umno dan Bersatu demi survival dalam pilihan raya.Semalam Setiausaha Agung Umno mengumumkan parti Melayu itu mempertimbangkan untuk meninggalkan PN, mendesak Muafakat Nasional (MN) yang diasaskan bersama PAS dan turut dianggotai Bersatu, didaftarkan sebagai sebuah gabungan politik sah.Bagaimanapun, Timbalan Presiden PAS Tuan Ibrahim Tuan Man berkata pendirian parti Islam itu tetap sama seperti sebelum ini.“Umno dan PN saling memerlukan PAS,” kata pengarah Institut Kajian Etnik (Kita), UKM kepada MalaysiaNow.“Iaitu perkukuhkan Muafakat Nasional dan pertahankan PN,” katanya seperti dilaporkan Malaysiakini.Shamsul berkata, Umno kini tergolong dalam tiga gabungan bersama Barisan Nasional (BN), PN dan MN.Kedudukan ini menyebabkan Umno berada dalam poligami politik yang parah yang disebutnya sebagai “sindrom madu tiga.”“Inilah perilaku dan tabiat Umno sekarang. Umno bingung,” kata Shamsul.


Memorandum guna ketum, kanabis, hemp diserah kepada PM minggu depan

Satu memorandum hasil dapatan daripada forum awam Masa Depan Mampan Industri Perubatan Kanabis, Hemp dan Ketum dijangka diserahkan kepada Perdana Menteri Ismail Sabri Yaakob, selewat-lewatnya minggu depan. Timbalan Menteri Komunikasi dan Multimedia Zahidi Zainul Abidin berkata langkah berkenaan akan dilakukan pihaknya bagi mendapatkan kelulusan terhadap tanaman berkenaan supaya boleh digunakan untuk industri perubatan dan dieksport ke luar negara. Beliau berkata langkah segera untuk meluluskan tanaman itu untuk dieksport dan menjadi bahan perubatan adalah perlu bagi mengelak Malaysia daripada ketinggalan dalam mematenkan bahan berkenaan.“Agensi dadah antarabangsa dari Amerika Syarikat dan Jerman dalam proses untuk mematenkan ketum, kalau kita lambat luluskan kebenaran, negara yang akan rugi.“Kalau lambat patenkan, maka kita yang tanam ketum ini terpaksa mengeluarkan bayaran tinggi untuk mengeksport ketum ke luar negara walaupun mereka tidak tanam,” katanya pada sidang media majlis penyerahan Memorandum Dapatan Forum Awam Masa Depan Mampan Industri Perubatan Kanabis, Hemp dan Ketum Malaysia hari ini. Beliau berkata memorandum tersebut juga akan diserahkan kepada kementerian dalam negeri dan kementerian kesihatan.Pada masa sama, Zahidi berkata beliau akan mengemukakan memorandum hasil dapatan itu kepada setiap menteri besar dan ketua menteri berhubung keberkesanan tanaman tersebut dalam perubatan selain mendapatkan sokongan ahli Parlimen untuk meminda Akta Racun 1952. “Kami akan berjumpa setiap menteri besar (dan ketua menteri) dan kemukakan laporan perubatan daripada universiti contohnya Universiti Thailand yang memberi laporan ketum bagus untuk saraf dan Universiti Sains Malaysia (USM) juga ada membuat kajian dan kami akan kemukakan.“Akta yang ada, kita tak boleh eksport, jadi kami nak ubah akta dengan melantik ahli Parlimen yang menyokong kami seterusnya bincang dengan peguam negara,” katanya. Laporan kajian mengenai kebaikan dan manfaat kanabis, hemp serta ketum dan memorandum tersebut diserahkan kepada Zahidi di forum awam berkenaan pada 16 Disember lepas.


Vaksin Covid-19 pertama untuk Malaysia tiba pagi ini

Setelah lebih setahun negara “berperang” dengan pandemik Covid-19 yang meragut lebih 1,000 nyawa setakat ini, akhirnya pada pagi ini, vaksin yang menjadi harapan dalam menangani wabak tersebut bakal “mendarat” di bumi Malaysia.Detik bersejarah ini dijangka berlaku kira-kira 10 pagi apabila kumpulan pertama vaksin Pfizer-BioNTech dijadualkan tiba di Lapangan Terbang Antarabangsa Kuala Lumpur (KLIA) melalui penerbangan Malaysia Airlines MH604 dengan menggunakan pesawat Airbus 330-300 yang dikendalikan oleh MABkargo Sdn. Bhd (MASKargo).Perjalanan vaksin ini adalah dari kilang Pfizer di Belgium dengan penerbangan membawa vaksin itu akan berlepas dari Puurs dan transit di Lapangan Terbang Leipzig Halle sebelum meneruskan perjalanan ke Singapura untuk pengedaran ke negara-negara Asia Pasifik lain termasuk Malaysia.Ketibaan pesawat yang membawa 312,390 dos vaksin dengan penerbangan Passenger-to-Cargo (P2C) itu akan disambut Menteri Kesihatan Dr Adham Baba, Menteri Sains, Teknologi dan Inovasi Khairy Jamaluddin yang juga menteri penyelaras Program Imunisasi Covid-19 Kebangsaan, Menteri  Pengangkutan Wee Ka Siong dan Ketua Pengarah Kesihatan Dr Noor Hisham Abdullah.Dengan ketibaan vaksin tersebut, Malaysia akan dapat memulakan Program Imunisasi Covid-19 Kebangsaan, iaitu program vaksinasi terbesar yang pernah dilakukan di negara ini dan ia akan dilancarkan  dalam tempoh lima hari lagi (26 Februari).Laman sesawang Jabatan Meteorologi Malaysia (MetMalaysia), turut meramalkan cuaca pagi dan petang ini di daerah Sepang dan Putrajaya baik iaitu minimum 23 darjah Celcius hingga 33 darjah Celcius.Dengan ketibaan vaksin tersebut, Malaysia akan dapat memulakan Program Imunisasi Covid-19 Kebangsaan, iaitu program vaksinasi terbesar yang pernah dilakukan di negara ini dan ia akan dilancarkan  dalam tempoh lima hari lagi (26 Februari).Selaku antara negara terawal di Asia Tenggara selepas Singapura yang akan menggunakan vaksin berkenaan bagi membentuk imuniti terhadap jangkitan virus Covid-19, harapan yang lebih besar bagi 32 juta rakyat Malaysia ialah dapat ‘membebaskan’ negara daripada belengu penyakit itu, supaya situasi kembali seperti sediakala.Pastinya vaksin yang diakui keberkesanannya dan mendapat kelulusan oleh Bahagian Regulatori Farmasi Negara (NPRA) Kementerian Kesihatan (KKM) itu diharap berjaya “menampan” rakyat daripada menjadi mangsa virus berbahaya itu.Mengikut perancangan, fasa pertama pada 26 Februari ini, penerimanya merupakan petugas barisan hadapan iaitu anggota KKM, Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam (APM), Jabatan Sukarelawan Malaysia (Rela) dan lain- lain yang ditetapkan kerajaan. Sebanyak 600 lokasi vaksinasi seluruh negara telah ditetapkan dengan tujuh vaksinator (petugas menyuntik vaksin) akan disediakan di setiap lokaliti atau kawasan.Fasa pertama program imunisasi yang bermula Februari hingga April itu akan diikuti  fasa kedua bermula April hingga Ogos bagi kumpulan berisiko tinggi, iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya (OKU).Fasa ketiga pula melibatkan golongan dewasa berusia 18 tahun ke atas, bermula dari Mei hingga Februari tahun depan.Perdana Menteri Muhyiddin Yassin dijangka menerima suntikan vaksin itu pada hari pertama pelaksanaan program berkenaan, bersama-sama petugas barisan hadapan.Pada 11 Januari lepas, perjanjian untuk penghantaran fasa pertama vaksin Pfizer-BioNTech BNT1262b ke seluruh negara dimeterai antara kerajaan, melalui KKM dan Pfizer (Malaysia) Sdn Bhd.Perjanjian dengan Pfizer (Malaysia) membabitkan perolehan vaksin sebanyak 12,799,800 dos yang akan dibekalkan mulai penghujung Februari, meliputi 20 peratus populasi Malaysia dengan dua dos seorang.


Isu teknikal berhubung proses pengambilan pekerja warga Bangladesh selesai

Proses pengambilan pekerja warga Bangladesh telah bermula setelah isu-isu teknikal yang dihadapi sebelum ini ditangani, kata Kementerian Sumber Manusia (KSM).
KSM dalam satu kenyataan hari ini berkata proses pengesahan melibatkan 15 syarikat dan lebih 2,000 pekerja warga Bangladesh telah diselesaikan oleh Suruhanjaya Tinggi Bangladesh di Kuala Lumpur dan proses itu dijangka meningkat pada minggu-minggu akan datang.
“Ini menunjukkan bahawa isu-isu teknikal yang dihadapi sebelum ini bagi proses pengambilan pekerja warga Bangladesh ke negara ini telah dapat ditangani,” kata KSM berhubung status kemasukan pekerja warga Bangladesh ke Malaysia.
KSM berkata majikan yang telah membayar levi dan bercadang untuk menggajikan pekerja warga Bangladesh boleh memanjangkan permohonan pengesahan penggajian dan dokumentasi seperti kontrak pekerjaan serta pesanan kerja bagi pekerja ke Suruhanjaya Tinggi Bangladesh di Kuala Lumpur.
“Walau bagaimanapun, kemasukan pekerja warga Bangladesh ini tertakluk kepada saringan keselamatan dan kesihatan termasuk pematuhan syarat-syarat Jabatan Imigresen,” katanya.
Pada 19 Disember tahun lepas, Malaysia dan Bangladesh memeterai memorandum persefahaman (MoU)  berhubung pengambilan pekerja negara itu untuk berkhidmat di negara ini, berkuat kuasa selama lima tahun sehingga Disember 2026.
MoU itu ditandatangani Menteri Sumber Manusia M Saravanan dan Menteri Kebajikan Ekspatriat dan Pekerjaan Luar Negara Bangladesh Imran Ahmed di Kuala Lumpur.
Saravanan berkata MoU berkenaan menggariskan tanggungjawab kedua-dua negara termasuklah berkaitan majikan Malaysia dan pekerja Bangladesh serta tanggungjawab agensi-agensi pekerjaan swasta di kedua-dua negara.


Jangan sentuh sensitiviti 3R di media sosial, kata menteri

Kerajaan tidak pernah menghalang kebebasan orang ramai untuk berkarya dan mengekspresikan diri melalui kandungan kreatif di platform media sosial selagi ia tidak menyentuh sensitiviti berkaitan 3R iaitu race (bangsa), religion (agama) dan royalty (raja).
Menteri Komunikasi dan Digital Fahmi Fadzil berkata walaupun begitu, pihaknya dengan kerjasama penyedia platform media sosial terus melakukan pemantauan bagi memastikan kandungan yang menyentuh 3R tidak tersebar.
"Dalam bab keselamatan awam, sekiranya berlaku kacau ganggu dalam khalayak ramai atau ada masalah sebaran ajaran sesat, ekstremisme militan dan keganasan memang kerajaan akan ambil tindakan yang pantas.
“Di Malaysia, kita tidak menghalang orang untuk berkarya, berekspresi atau bersuara tetapi kita ada undang-undang, adab serta budaya… Penting untuk kita ingat walaupun kita ada hak untuk bersuara, tetapi kita tidak ada hak untuk menyebar fitnah dan maklumat palsu," katanya.
Beliau berkata demikian kepada pemberita selepas merasmikan KNKV Viral Award dan majlis penjenamaan semula KNKV Group di Kuala Lumpur hari ini.
Sementara itu, Fahmi berkata pihaknya terutamanya Suruhanjaya Komunikasi dan Mulitmedia Malaysia (MCMC) tidak selalunya meminta penyedia platform media sosial untuk menurunkan sesuatu kandungan, kecuali jika ia mendapat aduan orang ramai atau dikesan menyentuh mengenai 3R.
“Hampir 95% daripada kandungan jika diturunkan adalah disebabkan pembuat kandungan itu melanggar panduan komuniti (yang ditetapkan penyedia platform). Malah, jika berlaku berulang kali, platform itu sendiri akan menutup akaun tersebut,” katanya.


Polis Hong Kong dakwa tiga individu kes bunuh model

Polis Hong Kong pada Ahad berkata pihak berkuasa mendakwa tiga orang berhubung pembunuhan model Abby Choi, 28, yang kakinya ditemui dalam peti sejuk di sebuah rumah di pinggir bandar.
Polis sedang mencari bahagian lain mayat Choi, selepas penemuan pada Jumaat itu. Mereka turut menemui alat penghiris daging dan gergaji elektrik di tempat kejadian di daerah luar bandar Tai Po, menurut satu kenyataan polis.
Memetik sumber polis, media tempatan, termasuk penyiar TVB dan South China Morning Post melaporkan pada petang Ahad bahawa kepala Choi ditemui dalam periuk sup di sebuah rumah kampung tempat beliau dijumpai.
Polis tidak segera menjawab permintaan Reuters untuk mendapatkan komen.
Pembunuhan ngeri pempengaruh tempatan itu, yang baru-baru ini muncul di muka depan majalah fesyen digital L'Officiel Monaco, menarik perhatian dunia.
Kenyataan polis mengatakan bahawa empat orang sudah ditangkap dan tiga didakwa dalam kes itu, tetapi tidak mendedahkan nama. Mereka yang didakwa akan di bawa ke mahkamah pada Isnin.
Penyiar tempatan TVB berkata bekas suami Choi, Alex Kwong sudah ditangkap pada Sabtu tetapi masih belum didakwa, manakala bekas bapa mertuanya dan abangnya didakwa atas tuduhan membunuh. Bekas ibu mertua Choi turut ditahan dan didakwa kerana menghalang kes itu, katanya, memetik polis.
Reuters belum dapat menentukan sama ada mereka yang berada dalam tahanan mempunyai peguam.
Choi hilang pada Selasa dan kali terakhir dilihat di daerah Tai Po, tempat beliau ditemui, kata polis.


Kilang peti sejuk Panasonic di Singapura tutup, 700 hilang kerja

Panasonic akan memberhentikan 700 pekerjanya di Singapura selepas firma elektrik global itu mengambil keputusan untuk menutup operasi pembuatan mesin pemampatnya, kata firma elektronik antarabangsa itu.Panasonic berkata ia akan menggabungkan operasi Panasonic Appliances Refrigeration Devices, yang telah beroperasi di Singapura hampir 50 tahun ke kilang-kilangnya di Malaysia dan China.Bagaimanapun keputusan tersebut tidak termasuk ibu pejabat penyelidikan dan pembangunan (R&D) Panasonic di negara tersebut.Sebuah kenyataan syarikat itu menyifatkan langkah tersebut sebagai satu “cara pandang ke hadapan di saat perniagaan global berdepan cabaran” dan sebagai sebahagian daripada “kajian semula strategi jangka panjang perniagaan”.Dalam pada itu, The Straits Times melaporkan setengah daripada pekerja yang terkesan susulan langkah yang diambil syarikat tersebut adalah warga Singapura sementara 13% lagi adalah terdiri daripada penduduk tetapnya.60% daripada mereka yang diberhentikan berusia lebih 50 tahun dan 30% berusia antara 30 dan 50 tahun.Laporan akhbar harian itu berkata pekerja syarikat tersebut telah dimaklumkan berkenaan perkara tersebut dalam empat sesi selama 45 minit secara berasingan hari ini.


Pesawat risikan Israel mendarat di pangkalan tentera Singapura timbulkan tanda tanya

Sebuah pesawat yang dimiliki firma pertahanan Israel semalam dikesan berlegar di ruang udara sekurang-kurangnya empat jam sebelum mendarat di pangkalan udara tentera Singapura bakal mengundang ketegangan antara negara itu dengan beberapa negara jirannya di wilayah ini ketika sentimen anti-Israel kembali memuncak.Menurut laporan jurnal berita Defense Security Asia, pesawat Boeing 737-400 dengan nombor pendaftaran 4X-AOO itu dimiliki Israel Aerospace Industries-Elta (IAI-Elta), sebuah syarikat kontraktor utama Tel Aviv yang memiliki kepakaran dalam risikan selain sistem elektronik bagi kegunaan keselamatan.Jurnal tersebut juga mengandaikan pesawat itu mungkin membawa radar sensitif dan peralatan pengintipan.“Mungkin ia sedang menguji suatu sistem yang baru” katanya dan menambah pesawat itu turut dikenali sebagai pesawat uji kaji atau “test-bed”.Selain itu ia turut digunakan “bagi membangunkan isyarat risikan pantauan maritim (maritime patrol signal intelligence), gambaran risikan menggunakan radar bukaan sintetik (synthetic aperture radar) dan penggera awal pesawat udara dan panduan penerbangan,” selain pertahanan peluru berpandu untuk pesawat komersial.Pemeriksaan terhadap jejak pesawat melalui Flightradar24 mengesahkan kehadiran pesawat itu di Lapangan Terbang Paya Lebar, sebuah bekas pangkalan tentera udara Amerika Syarikat.Kehadiran pesawat Israel itu di Singapura menarik perhatian ramai, hanya seminggu selepas Putrajaya berkata ia memandang serius sebarang ancaman terhadap pegawai-pegawai Hamas warga Palestin yang tinggal di Malaysia dan beberapa laporan mengenai ancaman serangan Israel melalui ejen-ejennya.“Pasukan Polis Diraja Malaysia (PDRM) bersama agensi-agensi keselamatan lain telah meningkatkan kawalan keselamatan dari semua aspek bagi memelihara ketenteraman awam dan keselamatan rakyat Malaysia, termasuk warga Palestin yang berada di dalam negara,” kata Menteri Dalam Negeri Hamzah Zainuddin.Singapura memiliki hubungan diplomatik dengan Israel selepas mengumumkan keluar daripada Persekutuan Malaysia.Ia juga membangunkan pasukan ketenteraannya dengan menggunakan model dari negara Yahudi itu.Ketegangan turut terjadi sebelum ini mengenai hubungan rapat negara itu dengan Israel.Pada 1986, lawatan Presiden Israel Chaim Herzog ke negara itu mencetuskan tunjuk perasaan besar-besaran di Malaysia dan Indonesia, dua buah negara yang merupakan penyokong kuat perjuangan rakyat Palestin.Lawatan serupa Perdana Menteri Benjamin Netanyahu ke Siangpura empat tahun lalu bagaimanapun tidak mencetuskan tunjuk perasaan yang besar di wilayah ini.Sokongan Singapura kepada Israel ditunjukkan ketika ia enggan menyokong lantikan Palestin sebagai negara pemerhati di Pertubuhan Bangsa-Bangsa Bersatu (PBB) ketika bersidang pada 2012.


Najib nafi Umno tidak sokong penubuhan RCI Tabung Haji

Najib Razak, menafikan dakwaan sesetengah pihak bahawa dirinya dan Umno tidak mendesak kerajaan Perikatan Nasional (PN) supaya menubuhkan Suruhanjaya Siasatan Diraja (RCI) bagi menyiasat punca sebenar kerugian dialami Lembaga Tabung Haji (TH).Bekas perdana menteri itu berkata, Umno sebelum ini sudah berulang kali mendesak kerajaan supaya menubuhkan RCI bagi menyiasat kerugian TH, sejak zaman Pakatan Harapan (PH) memerintah lagi.“Kami dah berulang-kali tuntut dari zaman gagalkrasi PH sehingga zaman kerajaan PN ini untuk membersihkan nama BN daripada tuduhan merapu PH berhubung Tabung Haji dan juga untuk membongkarkan kerosakan yang PH buat atas Tabung Haji.“Entah berapa puluh kali kami tuntut RCI. Tapi masih tidak kesampaian,” tulis ahli Parlimen Pekan itu menerusi laman Facebooknya.Sebelum ini media melaporkan TH mengalami kerugian selepas PH mengambil alih pentadbiran kerajaan bermula dengan RM68 juta pada 2018 dan meningkat kepada RM245 juta pada 2019 sehingga memaksa mereka menjual pelbagai aset stategik termasuk bangunan hotel dan ladang kelapa sawit.Dewan Rakyat minggu lalu dimaklumkan biarpun Urusharta Jamaah Sdn Bhd (UJSB) sudah mengambil alih aset milik TH bernilai RM19.9 bilion namun syarikat itu mencatatkan kerugian bersih RM9.95 bilion bagi tempoh kewangan berakhir 4 Disember 2018 sehingga 31 Disember 2019.Timbalan Menteri Kewangan II Mohd Shahar Abdullah berkata, secara keseluruhannya UJSB mencatat pendapatan RM234 juta bagi tempoh kewangan berakhir 4 Disember 2018 sehingga 31 Disember 2019 yang diperoleh daripada hasil dividen dan sewaan aset milik syarikat.“Jumlah pendapatan yang kecil ini tidak dapat menampung kerugian operasi yang disumbangkan antaranya melalui perekodan kerugian nilai saksama ke atas instrumen ekuiti sebanyak RM7.57 bilion dan kerugian rosot nilai sebanyak RM1.77 bilion, sehingga menyebabkan UJSB mencatatkan kerugian bersih sebanyak RM9.95 bilion.“Sebaliknya pada nilai buku dengan premium (RM19.9 bilion), menjadikan jurang lebihan liabiliti berbanding aset yang terpaksa ditanggung oleh UJSB berjumlah kira-kira RM10.2 bilion,” katanya di Dewan Rakyat minggu lepas.Beliau menjawab soalan Abdul Azeez Abdul Rahim (BN-Baling) yang meminta menteri kewangan menyatakan apakah prestasi kewangan semasa UJSB yang mengambil alih aset bernilai RM19.9 bilion milik TH serta berapa jumlah yang telah dibayar kepada TH setakat tahun ini.Shahar bagaimanapun berkata penyata kewangan UJSB disediakan berlandaskan “going concern basis” memandangkan syarikat menerima Surat Sokongan Kewangan (Financial Support Letter) bertarikh 27 Mei 2019 daripada MKD.


Menjelang rundingan tanah, Orang Asli Selangor harap yang terbaik

Ketika nasib sebuah penempatan Orang Asli di Selangor bergantung kepada pertemuan bersama pemaju tanah dan pihak berkuasa tempatan hari ini, penduduk kampung kini hanya boleh berharap beberapa langkah pampasan dapat diputuskan bagi membolehkan kehidupan baru dimulakan di tempat lain.Penduduk Kampung Orang Asli Bagan Lalang menerima notis pengusiran oleh Permodalan Negeri Selangor Bhd (PNSB) dan kerajaan negeri pada 20 April lalu.Notis yang dilekat di pintu setiap rumah di kampung itu menyatakan penduduk kampung diminta untuk meninggalkan dan memulangkan semula tanah yang diduduki kepada PNSB dalam masa 30 hari.Seorang pemimpin komuniti yang memperkenalkan dirinya sebagai Taha berkata mereka sedar tidak memiliki hak ke atas tanah tersebut.“Kami tahu kami hanya ‘menumpang’,” katanya, menggunakan perkataan Melayu yang bermaksud menduduki kawasan tanpa kebenaran.“Namun nak keluar dari sini, kami perlukan sejumlah wang.”Jika memiliki wang pun, katanya, ia tidak cukup untuk tujuan itu.Notis pengusiran yang dikeluarkan pihak berkuasa tempatan itu jelas menyatakan kos pemindahan mesti ditanggung penduduk kampung dan tidak akan dibenarkan menuntut pampasan bagi wang yang dibelanjakan di tapak tersebut.Salah seorang peneroka awal kawasan kampung itu, Tenya Atan berkata walaupun penduduk bersetuju dengan keputusan itu, mereka merasa sedih dengan perkataan yang digunakan dalam notis tersebut.“Kami tidak ceroboh tanah orang.“Tidak ada orang yang tinggal di sini. Kami juga tidak berladang di sini,” katanya.“Ya, kami buka penempatan tetapi kami tidak menceroboh,” katanya kepada MalaysiaNow.Dalam pada itu, Taha mengaitkan masalah itu kepada beberapa penduduk lain yang berpindah dan menetap di kampung tersebut, dan kemudian masuk ke tapak tanah milik PNSB.“Kalau hanya kami sahaja, Orang Asli, tidak menjadi masalah,” katanya sambil menambah sebelum ini tidak ada pihak yang mengganggu sejak dua dekad tinggal di kampung tersebut.Sebanyak 13 etnik Orang Asli tinggal di kawasan tersebut.Ia menempatkan sekitar 30 orang daripada pelbagai etnik.MalaysiaNow difahamkan rundingan hari ini akan melibatkan PNSB dan Pejabat Tanah Daerah Sepang.Terdahulu, Menteri Besar Selangor Amirudin Shari berkata semua tindakan yang diambil kerajaan negeri adalah sesuai dengan peruntukan undang-undang.Menurutnya, kerajaan negeri juga menerima rayuan untuk tempoh persediaan keluar daripada penempatan tersebut dipanjangkan.


1,096 kes baru Covid-19, 1,104 pulih, 3 lagi kematian dilaporkan

Sebanyak 1,104 pesakit dilaporkan sembuh sepenuhnya menjadikan angka keseluruhan mereka yang pulih berjumlah 41,597 kes atau 75.9%, kata Ketua Pengarah Kesihatan Dr Noor Hisham Abdullah.Noor Hisham dalam kenyataan medianya berkata terdapat 1,096 kes baru jangkitan Covid-19 termasuk enam jangkitan import, menjadikan angka keseluruhan penularan dalam negara berjumlah 54,775.“Dua negeri yang mencatatkan kes tertinggi pada hari ini adalah Selangor iaitu sebanyak 603 kes (55%) dan diikuti Sabah 311 kes (28.4%),” katanya dalam kenyataan itu.Katanya, pertambahan kes di Selangor disumbang oleh Kluster Teratai yang mencatatkan sebanyak 502 kes hari ini atau 83.3%.“Sebanyak 12,843 kes aktif sedang menerima rawatan di hospital, 106 pesakit di tempat di Unit Rawatan Rapi termasuk 46 memerlukan bantuan alat pernafasan.“Dukacita dimaklumkan terdapat tiga lagi kes kematian turut dilaporkan menjadikan jumlah mangsa yang maut seramai 335 orang,” katanya.


Saya sudah beritahu Muhyiddin jangan ‘bergantung’ kepada Umno, kata Dr Mahathir

Dr Mahathir Mohamad mengatakan beliau pernah memberi amaran kepada Muhyiddin Yassin supaya tidak “bermain api” dengan Umno, namun peringatannya itu tidak disambut baik.“Anda (Muhyiddin) tu parti kecil. Nanti anda akan bergantung kepada dia (Umno). Tapi dia kata dia boleh uruskan.“Kita tengoklah macam mana dia boleh uruskan masalah tu (dengan Umno),” katanya pada sidang media di Putrajaya hari ini.Beliau berkata demikian bagi mengulas tindakan Presiden Umno Ahmad Zahid Hamidi yang memaksa kerajaan mengadakan pilihan raya mengejut ketika jangkitan Covid-19 kian memburuk.Awal minggu ini, Zahid mengadakan pertemuan bersama ketua-ketua Umno bahagian dan meminta meminta ahli-ahli Parlimen parti itu meninggalkan kerajaan Perikatan Nasional (PN) sebelum Februari bagi memaksa Pilihan Raya Umum ke-15 (PRU15) diadakan dengan segera.Dalam pertemuan tertutup itu, Zahid turut meminta semua menteri dan pengerusi syarikat berkaitan kerajaan (GLC) daripada Umno yang dilantik PN, melepaskan jawatan masing-masing sebelum 1 Februari 2021.Ketika ditanya sama ada beliau mempunyai nasihat kepada Muhyiddin yang berdepan detik sukar itu, beliau berkata nasihat sudah pun diberikan, “tetapi masalahnya, bila dah nasihat tak mahu dengar. Itu yang jadi masalah.”Mahathir turut menggesa Muhyiddin supaya meletakkan jawatan sebagai perdana menteri memandangkan kerajaan PN dilihat tidak mempunyai bilangan majoriti yang kukuh untuk bertahan sebagai kerajaan pusat.Bekas perdana menteri itu berkata kerajaan sekarang hanya memiliki tiga majoriti, mendakwa ia sebagai kerajaan paling tidak stabil dalam sejarah Malaysia.Atas sebab itu, katanya, kerajaan hari ini tidak boleh memfokuskan kepada usaha untuk mentadbir negara kerana sibuk untuk “mempertahankan diri”.“Mereka punyai cuma majoriti tiga orang. Kalau dua sahaja lompat masuk Pakatan (Pakatan Harapan), saya kira kerajaan itu akan jatuh.”


Wanita sebabkan kematian 8 remaja ‘basikal lajak’ dipenjara 6 tahun, denda RM6,000

Mahkamah Tinggi Johor Bahru hari ini menjatuhkan hukuman enam tahun penjara dan denda RM6,000 terhadap seorang wanita selepas didapati bersalah memandu secara melulu sehingga menyebabkan kematian lapan remaja berbasikal lajak pada 2017.Dalam penghakimannya, hakim Abu Bakar Katar berkata pembelaan gagal menimbulkan sebarang keraguan munasabah terhadap kes pendakwaan yang telah membuktikan dengan jelas intipati kesalahan.“Perbuatan responden yang memandu cara melulu atau merbahaya telah menyebabkan kehilangan lapan lapan nyawa. Mahkamah ini mengikuti pendekatan nas duluan yang mengambil kira bilangan mangsa yang terlibat dalam menjatuhi hukuman,” kata beliau.Hakim membatalkan keputusan Mahkamah Majistret pada 10 Oktober tahun lalu yang mengekalkan keputusan sebelumnya untuk membebaskan Sam Ke Ting daripada pertuduhan terhadapnya.Beliau berkata mahkamah bicara telah terkhilaf apabila gagal memutuskan pembelaan wanita itu secara tidak bersumpah bersifat penafian semata-mata atau selepas berfikir.“Dalam pembelaannya, (wanita itu) menyatakan tidak nampak kumpulan basikal di tempat kemalangan dan ada kenderaan lain yang melanggar basikal si mati dan telah melarikan diri. Versi ini tidak pernah ditimbulkan semasa kes pendakwaan.”Sam, yang berusia 22 tahun ketika kejadian didakwa memandu kereta di Jalan Lingkaran Dalam secara melulu atau berbahaya sehingga menyebabkan kematian lapan penunggang basikal pada pukul 3.20 pagi pada 18 Februari 2017.Dia didakwa mengikut Seksyen 41 (1) Akta Pengangkutan Jalan 1987 yang memperuntukkan hukuman penjara maksimum 10 tahun dan denda RM20,000 jika disabitkan kesalahan.Pada 28 Oktober 2019, dia dibebaskan daripada pertuduhan tersebut oleh Mahkamah Majistret Johor Bahru.Bagaimanapun, pada 18 Februari 2021, dia diperintahkan membela diri selepas pihak pendakwaan berjaya membuktikan kes prima facie terhadapnya.Pada 10 Oktober 2021, majistret Siti Hajar Ali memutuskan bahawa pihak pendakwaan gagal membuktikan kes melampaui keraguan munasabah terhadap Sam.Hakim juga berkata mahkamah bicara telah terkhilaf apabila gagal menimbangkan pembelaan wanita itu telah tidak menimbulkan sebarang keraguan yang munasabah atas kes pendakwaan bagi pertuduhan memandu kereta secara merbahaya mengambil kira keadaaan jalan yang berselekoh dan berbukit sedikit.“Mahkamah bicara terkhilaf apabila menerima pembelaan yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara merbahaya sehingga mengorbankan mangsa yang dinyatakan dalam pertuduhan.“Responden seharusnya memandu keretanya dengan lebih berhati-hati dan bukannya memandu dengan laju sehingga menyebabkan kemalangan tersebut,” kata beliau.Terdahulu, pihak pendakwaan yang diwakili pengarah pendakwaan Johor Tengku Amir Zaki Tengku Abd Rahman dan timbalan pendakwa raya Muhammad Syafiq Mohd Ghazali, memohon agar mahkamah menjatuhkan hukuman yang setimpal dengan mempertimbangkan prinsip kepentingan awam.Bagaimanapun, wanita itu yang diwakili peguam Muhammad Faizal Mokhtar, merayu agar mahkamah menjatuhkan hukuman ringan memandangkan ini kesalahan pertama anak guamnya yang menanggung kedua ibu bapanya.Faizal turut memohon penangguhan pelaksanaan hukuman ke atas responden yang hukumannya bermula hari ini.Bagaimanapun, hakim tidak membenarkan penangguhan berkenaan selagi tidak menerima kebenaran merayu daripada Mahkamah Rayuan.Mahkamah juga mengarahkan agar butiran sabitan dicatat dalam lesen memandu responden selain ia diserahkan pada atau sebelum esok untuk tindakan selanjutnya.Terdahulu, wanita yang berbaju kemeja putih berbelang dan berseluar warna coklat muda itu hadir ditemani seorang rakannya tiba di perkarangan kompleks Mahkamah Johor Bahru, kira-kira jam 9 pagi tadi.


Banjir diramal berlaku di 4 negeri selepas hujan berterusan

Pusat Ramalan dan Amaran Banjir Negara (PRABN) mengeluarkan ramalan awal banjir di Kelantan dan Terengganu bermula 31 Disember manakala di Pahang dan Johor mulai 1 Januari.PRABN di bawah Jabatan Pengairan dan Saliran (JPS) mengeluarkan ramalan itu berikutan amaran hujan berterusan peringkat waspada dikeluarkan Jabatan Meteorologi Malaysia semalam.Menurut pemakluman yang disiarkan di laman sesawang publicinfobanjir.water.gov.my, daerah di Pahang yang diramal banjir adalah Maran, Temerloh, Jerantut dan kawasan sekitar, Kuantan (Sungai Lembing) serta Rompin manakala di Johor, Mersing serta kawasan sekitarnya.Di Kelantan, kawasan diramal banjir adalah Gua Musang, Kuala Krai, Jeli, Tanah Merah, Machang dan kawasan sekitar; Tanah Merah (Jenob) dan Pasir Mas (Rantau Panjang) serta kawasan sekitar. Selain itu, banjir juga diramal di Terengganu melibatkan Besut, Hulu Terengganu dan Dungun serta kawasan sekitar daerah-daerah berkenaan. “Semua agensi pengurusan bencana serta penduduk terutamanya di kawasan yang dijangka banjir diminta berwaspada dan peka dengan arahan pihak berkuasa,” katanya. Maklumat dan amaran semasa boleh diakses menerusi laman web publicinfobanjir.water.gov.my, media sosial Facebook PublicInfoBanjir dan Twitter @JPS_InfoBanjir.


Isu kemiskinan wujudkan dan tingkatkan sistem keselamatan sosial

Laporan Soal Selidik Pengetahuan Kewangan Malaysia 2019 menunjukkan hampir separuh daripada 8,000 responden tidak boleh bergantung kepada deposit untuk menampung perbelanjaan hidup selama tiga bulan, dan 55% rakyat Malaysia tidak dapat memperoleh RM500 dalam sebulan, atau bahkan sekitar 20%.Orang ramai tidak mempunyai simpanan; tinjauan juga mendapati 37% daripada 40% isi rumah berpendapatan rendah (B40) mempunyai pendapatan kurang daripada RM2,000 tetapi tidak mempunyai simpanan.Dari Januari hingga Julai 2020, hampir 900 orang muda berusia antara 18 dan 35 tahun diisytiharkan muflis dan lebih daripada 100 kes kebankrapan bagi mereka yang berumur antara 31 hingga 35 tahun. Dengan Covid-19 yang tiba-tiba merebak, jumlah pengangguran di Malaysia meningkat kepada satu juta orang yang antaranya ialah 500,000 orang muda dan 350,000 graduan.Pada bulan Julai tahun ini, kerajaan menaikkan garis kemiskinan menjadi RM2,208 sebulan. Akan tetapi, bolehkah sesuatu kadar kemiskinan itu diukur dengan jumlah pendapatan?Statistik digital hanya untuk memudahkan kerajaan mengumpulkan data secara keseluruhan dan berusaha mencari penyelesaian daripada data tersebut.Untuk mengemukakan kes praktikal, beberapa tahun yang lalu, saya pergi ke kawasan Felda di Bentong untuk melakukan penyelidikan.Terdapat sebilangan rakan-rakan Melayu yang tinggal di tepi sungai. Rumah-rumah yang dibina sendiri menggunakan papan kayu bersaiz kecil.Orang dewasa dan juga kanak-kanak tidur bersama, tidak ada banyak barang, peralatan asas (air dan elektrik).Sekiranya memerlukan elektrik, perlu menyewa generator yang berharga RM 10 sehari. Bagaimana menangani kehidupan asas di rumah?Sumber air diperoleh dari rumah penjagaan berdekatan, jadi sumber cahaya diganti dengan lampu minyak.Kerajaan Malaysia harus mewujudkan sistem jaminan sosial yang lengkap, bukan bantuan sekali sahaja; sebaliknya, ia harus mengemukakan penyelesaian praktikal dan jangka panjang melalui perundangan dan sistem.Pertama, menubuhkan kumpulan tinjauan asas, menjemput semua profesional untuk membincangkan gaji pokok, yang juga merangkumi standard minimum gaji setiap jam dan bulanan, pembentukan sumber data gaji, dan sistem penyelarasan gaji tahunan.Kedua, parti kerajaan dan pembangkang harus bersama-sama menubuhkan beberapa kumpulan: kumpulan pekerjaan dan pembangunan belia, kumpulan-kumpulan marjinal yang tidak beruntung, dan kumpulan kesinambungan bandar dan luar bandar; melalui konsensus dan perbincangan parti pemerintah dan pembangkang, adalah mungkin untuk mengubah atau menetapkan rang undang-undang baru dan meningkatkan anggaran dengan lancar.Ia tidak akan melambatkan perbincangan dan pengembangan isu-isu nasional kerana air liur politik.Semasa menubuhkan pelbagai kumpulan, kerajaan juga harus mengizinkan rakyat untuk mengemukakan pendapat dan sebaliknya, dan secara berkala menerbitkan hasil perbincangan dan penyelesaian kumpulan agar masyarakat dapat mengkaji dan menghubungi keprihatinan semua lapisan masyarakat.Dalam menangani masalah kemiskinan, kerajaan harus menegakkan tiga perkara: “peluang,” “perlindungan,” dan “sistem”; untuk mewujudkan lebih banyak peluang pekerjaan agar lulusan baru dapat masuk ke tempat kerja dengan cepat, terutama pengangguran dan pekerjaan menengah .Di tempat kerja, kerajaan harus melindungi hak-hak dasar pekerja, seperti gaji kerja lebih masa, cuti, gaji pokok, dan lain-lain; ini juga melibatkan bagaimana pesara menikmati usia tua dan perlindungan kesejahteraan mereka.Mengenai pilihan sistem pada tingkat dan prosedur perundangan, kebijakan apa yang diusulkan pemerintah untuk membantu rumah tangga miskin, bukan sekadar memberikan bantuan.Penulis merupakan seorang penulis bebas dan mahasiswa Sarjana Sains Politik di Taiwan SooChow University.*Tulisan ini merupakan pandangan penulis dan tidak mencerminkan pendirian MalaysiaNow.


Ambank bayar RM1.8 bilion, RM18.1 bilion wang berkaitan skandal 1MDB berjaya diperolehi semula

Akaun Amanah Mendapatkan Kembali Aset menerima bayaran pertama Ambank sebanyak RM1.8 bilion sebagai sebahagian daripada penyelesaian berkaitan 1MDB, kata menteri kewangan.Kementerian kewangan berkata baki bayaran sebanyak RM1.03 bilion lagi akan dilunaskan sebanyak dua kali pada Disember 2021 dan Julai 2022.Katanya sehingga kini, akaun amanah berkenaan menerima sebanyak RM18.176 bilion dana yang disita dan dipulangkan berkaitan skandal 1MDB ketika era pentadbiran Najib Razak.“Setakat ini, kerajaan telah melunaskan sebanyak RM12.54 bilion hutang 1MDB dan RM3.8 bilion hutang SRC. Setakat 30 Jun 2021, baki hutang merangkumi prinsipal dan kupon/ keuntungan/ faedah bagi bon, Sukuk dan pinjaman berjangka, adalah sebanyak RM39.66 bilion (1MDB) dan RM1.85 bilion (SRC).“Namun, baki semasa akaun amanah hanya cukup untuk melunaskan prinsipal dan faedah hutang 1MDB untuk tahun 2021 dan 2022 sahaja,” kata kementerian kewangan dalam satu kenyataan hari ini.Pada Februari lalu, AMMB Holdings Bhd yang memiliki Ambank bersetuju untuk penyelesaian global sebanyak RM2.83 bilion bagi semua tunggakan tuntutan dan tindakan kumpulan perbankan itu berkait skandal 1MDB.Jumlah itu adalah tambahan bagi penalti sebanyak RM53.7 juta yang dikenakan oleh Bank Negara Malaysia dan dibayar oleh AmBank Group.Putrajaya juga turut melakukan penyelesaian serupa bersama bank Amerika Syarikat Goldman Sachs berjumlah RM 15.8 bilion.AmBank Group disiasat berhubung penglibatannya dalam tuduhan mencuri sebanyak RM4.5 bilion dari 1MDB.Syarikat dana pelaburan negara itu ditubuhkan oleh Najib pada 2009, beliau didapati bersalah melakukan rasuah dan pengubahan wang haram kerana memindahkan jutaan dolar ke dalam sebuah akaun AmBank antara 2014 dan 2015Beliau kini dalam proses rayuan hukuman 12 tahun penjara dan denda sebanyak RM210 juta.


Ahli Parlimen Umno 'menyepi' selepas Anwar diangkat jadi PM

Pimpinan dan ahli-ahli Parlimen Umno yang sebelum ini dilihat menjadi "barisan hadapan" mengkritik presiden Ahmad Zahid Hamidi tidak lagi bersuara selepas pelantikan Pengerusi Pakatan Harapan (PH) Anwar Ibrahim sebagai perdana menteri ke-10.
Perkembangan itu menimbulkan persoalan mengenai pendirian mereka terhadap pembentukan kerajaan antara Barisan Nasional (BN) dan PH bersama parti komponennya, DAP.
Antaranya, Ahli Parlimen Sembrong Hishammuddin Hussein yang dilaporkan beliau sedia dipecat oleh parti sekiranya BN bekerjasama dengan PH untuk membentuk kejayaan.
Beliau yang juga bendahari agung BN sebelum ini beberapa kali mengatakan bahawa pendiriannya terhadap perkara itu adalah teguh dan tidak akan berubah.
"Tahniah kepada Anwar Ibrahim atas pelantikan sebagai perdana menteri Malaysia yang ke-10.
"Selamat menjalankan amanah dan tanggungjawab demi rakyat dan tanah air," tulis Hishammuddin pada siaran terbarunya di Facebook.
Sementara itu, Naib Presiden Umno Ismail Sabri Yaakob yang menjadi antara individu dalam pimpinan parti menyangka kerjasama dengan PH juga tidak lagi menyentuh mengenai perkara tersebut.
Awal minggu lalu, anak perempuannya mendedahkan perbualan antara Ismail bersama pemimpin Umno dalam aplikasi WhatsApp tidak bersetuju dengan kerjasama bersama PH.
Perbualan tular itu menunjukkan beliau sama sekali tidak akan menjalin kerjasama dengan PH, malah lebih rela dipecat oleh partinya sendiri.
Bagaimanapun, pada hantaran terbaru di media sosial, Ismail merakamkan ucapan penghargaan kepada rakyat Malaysia yang memberi sokongan ke atas pentadbirannya selain mengucapkan tahniah kepada pelantikan Anwar sebagai perdana menteri.
"Saya mendoakan kerajaan baru ini dapat meneruskan kestabilan politik serta mengekalkan kemampanan ekonomi negara," tulisnya pada Rabu beberapa jam selepas Anwar mengangkat sumpah di Istana Negara.
Sejak mesyuarat Majlis Kerja Tertinggi (MKT) Umno pada malam Rabu lalu, kebanyakan ahli Parlimen dan pimpinan parti tidak lagi tampil membuat kenyataan terhadap Zahid berhubung kerjasama politik dengan PH.
Hasil mesyuarat itu menyebut Umno tidak akan menyertai kerajaan perpaduan yang diterajui Perikatan Nasional (PN).
Setiausaha Agung Umno Ahmad Maslan, berkata keputusan itu dicapai secara sebulat suara dalam mesyuarat berkenaan.
Terdahulu, ramai pimpinan parti komponen BN dah ahli parti menyatakan pendirian tidak mahu melakukan kerjasama dengan PH.
Mereka turut mendesak Zahid meletakkan jawatan susulan kekalahan teruk gabungan itu dalam Pilihan Raya Umum ke-15 (PRU15) pada 19 November lalu.
Selain PH, Anwar turut mendapat sokongan Ahli Parlimen daripada Barisan Nasional (BN), Gabungan Parti Sarawak (GPS), Warisan, Parti Ikatan Demokratik Malaysia (Muda) dan Parti Bangsa Malaysia (PBM).
Terbaru Anwar mengumumkan Gabungan Rakyat Sabah (GRS) akan turut menyertai kerajaan pimpinannya.
Pada istiada angkat sumpah di Istana Negara, Zahid turut kelihatan hadir ke istana dan berjabat tangan dengan Anwar.
Sementara itu, tinjauan MalaysiaNow ke akaun-akaun media sosial mereka mendapati ramai pengguna media sosial mempersoalkan pendirian ahli-ahli politik tersebut yang dilihat berubah angin selepas Anwar diangkat sebagai perdana menteri.
Kebanyakan mereka meninggalkan komen yang berbaur sindiran dan kritikan terhadap kenyataan yang pernah dibuat sebelumnya.
"Mulut kata lain, hati kata lain," tulis Mahmad Amran pada ruangan komen di Facebook Ismail, semalam.
"Nice u-turn Datuk Seri," tulis pengguna Facebook, Jamal Bahar di ruangan komen.
Terdapat juga yang membuat kritikan secara terbuka meminta kedua-dua mereka tidak menyertai Kabinet dalam kerajaan yang baru ditubuh itu.
"Harap tak ambil mana-mana jawatan (dalam Kabinet). Selamat pengantin baru," tulis Nik Hafeez pada siaran Facebook rasmi milik Hishammuddin.
"Terima kasih lah Datuk sebab berpegang kepada prinsip. Teguh," tulis Mohd Hamim pula.


Mansuhkan Hari Merdeka, cukup dengan Hari Malaysia, kata Nazri Aziz

Kerajaan perlu memansuhkan Hari Merdeka dan digantikan dengan Hari Malaysia selepas pindaan Perlembagaan diluluskan, kata Ahli Parlimen Padang Rengas, Mohamed Nazri Aziz.Katanya, pengekalan takrif Hari Merdeka tidak mempunyai makna kepada Persekutuan Malaysia yang dibentuk pada 16 September 1963.“31 Ogos Hari Merdeka mesti digugurkan kerana dia menyebabkan ada dua pemikiran, iaitu kita Merdeka dan kita juga ada Hari Malaysia.“Kalau betul hendak maksudkan kita sebagai sebuah negara, gugurkanlah Hari Merdeka,” katanya ketika membahaskan Rang Undang-Undang (RUU) Perlembagaan (Pindaan) 2021 di Dewan Rakyat hari ini.Katanya, sentimen yang membezakan antara Semenanjung dan Sabah serta Sarawak harus dihentikan.Ini kerana Perlembagaan sedia ada merupakan Perlembagaan Malaysia dan bukannya Perlembagaan Malaya.“Tidak mengapa untuk baca dalam buku sejarah bahawa Semenanjung merdeka pada 31 Ogos 1957, tapi yang kita hendak raikan pada masa depan ialah Hari Malaysia supaya tidak lagi berbangkit hanya Sabah Sarawak meraikan Hari Malaysia,” katanya.Pindaan Perlembagaan yang dibacakan kali kedua hari ini antaranya memberikan tafsiran baru kepada Hari Malaysia dengan menjelaskan penggunaannya dalam Perlembagaan Persekutuan.Dalam pada itu, bekas menteri undang-undang itu berkata isu-isu berbangkit antara kerajaan Persekutuan dengan Sabah dan Sarawak tidak perlu dibawa kepada mahkamah.“Kita perlu orang luar (mahkamah) untuk buat keputusan. Mahkamah ini tahap orang hendak bercerai. Lain kali kalau ada masalah berbangkit antara Persekutuan dengan Sabah dan Sarawak, tidak perlu bawa ke mahkamah.“Masing-masing ada kementerian, apa perlu sampai pergi ke mahkamah?” soalnya.Dalam ucapannya, beliau menyokong penuh pindaan tersebut.


Jokowi mahu Tesla bina kereta elektrik di Indonesia

Presiden Indonesia Joko Widodo  menggesa syarikat pembuatan kenderaan elektrik (EV) Tesla untuk mengeluarkan kereta dan bateri, di negara itu, dalam ulasannya kepada Bloomberg News pada Khamis.
Sebelum ini, Indonesia telah memikat Tesla untuk membuat pelaburan dalam industri nikel atau tembaga putihnya, dalam usaha negara itu menjadi lokasi pembuatan bekalan bateri yang digunakan dalam EV.
Dalam sebuah temu bual, beliau yang lebih dikenali sebagai Jokowi berkata  Indonesia mahu membina sebuah "ekosistem besar kereta elektrik", bukan hanya sekadar menggunakan sumber semula jadinya bagi pembuatan bateri.
Beliau juga berkata Indonesia sedang mempertimbangkan untuk mengenakan cukai ke atas eksport nikel tahun ini bagi meningkatkan pendapatan negara.
Pegawai kerajaan Indonesia sebelum ini berkata usaha itu boleh dimulakan selepas suku ketiga 2022.
Indonesia turut berkata Tesla telah mengadakan perjanjian bernilai kira-kira AS$5 bilion untuk membeli produk nikel dari negara itu, dan menandatangani kontrak lima tahun dengan syarikat pemprosesan nikel yang beroperasi di luar Morowali, Sulawesi.
Bahan nikel itu akan digunakan dalam pembuatan bateri litium kenderaan yang dikeluarkan Tesla.
Jokowi bertemu dengan pengasas Tesla, Elon Musk pada awal Mei lalu dalam usaha meningkatkan peluang pelaburan dan menjemput beliau untuk mengadakan lawatan ke Indonesia pada November.
Bagaimanapun, wakil Tesla masih tidak memberikan ulasan segera berhubung perkembangan terbaru itu.


Anak diktator Filipina menang besar pilihan raya presiden

Anak kepada diktator Filipina, Ferdinand Marcos Jr berjaya memperoleh kemenangan besar dalam pilihan raya presiden negara itu, menyaksikan rata-rata pengundi tidak mengendahkan amaran kedudukannya sebagai presiden mungkin memberi risiko terhadap demokrasi negara itu.Dengan lebih 90% undi dalam kiraan awal, Marcos Jr, 64, yang dikenali sebagai “Bongbong”, sudah melepasi jumlah undi 27.5 juta yang diperlukan untuk memperoleh majoriti lebih sekali ganda berbanding saingannya, Leni Robredo.Keputusan tidak rasmi itu juga dilihat bakal mengembalikan keluarga itu ke tampuk kuasa, selepas 36 tahun mereka terpaksa hidup dalam buangan susulan kebangkitan “kuasa rakyat”.“Saya harap anda tidak penat untuk terus mempercayai kami. Ada banyak perkara yang akan dilaksanakan,” kata Marcos Jr menerusi Facebook.Pada 1986, bapa Marcos Jr dan ibunya Imelda Marcos dibuang negara ekoran revolusi yang tercetus di negara itu.Marcos Jr memperoleh hampir 30 juta undi, lebih dua kali ganda berbanding Naib Presiden Filipina, Leni Robredo, dengan 93.8% undi sudah selesai dikira, berdasarkan keputusan tidak rasmi Suruhanjaya Pilihan Raya Filipina.Kempen Marcos Jr dilihat banyak menyembunyikan keadaan sebenar pemerintahan era rejim diketuai keluarganya. Selain itu, kempen beliau turut mendukung dasar Presiden Rodrigo Duterte, yang terus mengekalkan sokongan popular yang meluas.Aktivis hak asasi manusia, pemimpin Katolik dan penganalisis politik memberi amaran dasar pentadbiran Marcos Jr mungkin lebih keras jika beliau menang dengan margin yang besar.Semasa menyampaikan ucapan lewat malam dari ibu pejabat kempennya di Manila, Marcos jr mengucapkan terima kasih kepada sukarelawan atas “pengorbanan dan kerja” yang memakan jangka masa beberapa bulan.Bagaimanapun beliau tidak mendakwa telah memenangi pilihan raya, mengatakan bahawa “kiraan undi masih belum selesai”.“Mari kita tunggu sehingga ia sangat jelas, sehingga kiraan mencapai 100% barulah kita boleh meraikannya.”Di luar, penyokongnya menyalakan bunga api, mengibarkan bendera negara dan membunyikan hon kenderaan tanda meraikan kemenangan.Kadar peratusan keluar mengundi pada pilihan raya presiden Filipina adalah sekitar 80%.Keputusan rasmi pilihan raya itu dijangka diumumkan sekitar hujung bulan ini.


PH-BN tidak mampu tawan Kedah, Kelantan atau Terengganu

Anwar Ibrahim membuat ramalan bahawa gabungan Pakatan Harapan (PH) dan Barisan Nasional (BN) bakal merampas dua negeri pembangkang dalam PRN akan datang.
Negeri-negeri pembangkang ialah Kedah, Kelantan dan Terengganu. Yang mana dua itu tidak dinyatakan.
Biasanya dalam membuat ramalan keputusan pilihan raya kita lihat “baseline” undi bagi setiap parti, iaitu jumlah undi yang diperoleh Perikatan Nasional (PN), BN dan PH dalam pilihan raya yang terdekat, iaitu Pilihan Raya Umum ke-15 (PRU15) pada November tahun lepas.
Cuma oleh kerana PH dan BN sudah bergabung, ada dua situasi yang bakal terjadi.
Pertama, situasi di mana berlaku pemindahan undi secara penuh antara PH dan BN, iaitu 100% pengundi BN dalam PRU 15 akan mengundi calon-calon PH dan begitulah juga sebaliknya 100% pengundi PH akan mengundi calon PN.
Dalam situasi ini “baseline” PH-BN ialah jumlah undi PH campur jumlah undi BN yang diperoleh dalam PRU15.
Kedua, tidak berlaku full-vote transferability antara PH dan BN, iaitu pengundi BN tidak semestinya mengundi calon PH dan begitulah juga sebaliknya.
Dalam situasi ini “baseline” gabungan PH-BN agak sukar untuk diramal melainkan ada kajian khusus mengenai vote transferability di ketiga-tiga negeri ini.
Yang pasti, jika inilah keadaannya, “baseline” gabungan PH-BN akan menjadi lebih rendah daripada jumlah keseluruhan undi yang diperoleh oleh kedua-dua parti tersebut.
Saya tidak membuat kajian di Kedah, Kelantan dan Terengganu. Jadi, saya tidak boleh membuat apa-apa kesimpulan mengenainya.
Namun, sekadar untuk rujukan, kajian saya di Selangor dan Negeri Sembilan menunjukkan tidak berlaku “full vote transferability” antara PH dan BN.
Untuk tujuan penulisan ini, saya andaikan berlaku “full-vote transferability” antara PH dan BN supaya mudah kita buat kiraan.
“Vote transferability” tidak menjadi isu bagi PN kerana PN tidak membentuk gabungan dengan mana-mana parti politik lain. Jadi kita terima jumlah undi PN dalam PRU 15 sebagai “baseline” undi parti itu.
Jadi, mari kita lihat apa “baseline” undi parti-parti ini.
Di Kedah, jumlah undi yang diperolehi PN dalam PRU 15 ialah 664,720 (56%). Manakala undi yang diterima BN ialah 235,353 (20%) dan PH 281,523 (24%).
Jumlah undi PH campur BN ialah 516, 876, iaitu kurang 147, 844 undi berbanding jumlah undi yang diterima PN. Ini bermakna, jika berlaku “full vote transferability” pun, gabungan PH-BN masih belum dapat tawan Kedah.
Untuk tawan Kedah, tanpa mengira peratusan keluar mengundi dan pertambahan pengundi baharu, gabungan PH-BN perlu memastikan berlaku swing lebih kurang 75,000 pengundi PN yang beralih menyokong PH-BN, di samping memujuk 100% pengundi BN supaya mengundi PH dan 100% pengundi PH mengundi BN.
Dalam PRK Padang Serai baru-baru ini, hal ini tidak berlaku. Yang terjadi ialah pengundi-pengundi BN mengundi calon PN menyebabkan PN menang kerusi Parlimen Padang Serai dengan majoriti besar 16,260 undi menewaskan calon PH. Untuk rekod, Padang Serai adalah antara kubu kuat PH.
Di Kelantan, jumlah undi yang diterima PN ialah 631,201 (64%), BN 265,666 (27%) dan PH 87,293 (9%). Di Terengganu pula, jumlah undi yang diterima PN ialah 461,509 (62%), BN 234,392 (32%) dan PH 40,645 (5%).
Tuan-tuan boleh kira sendiri jumlah undi gabungan PH-BN dan berapa jumlah “swing vote” yang diperlukan untuk mereka tawan Kelantan dan Terengganu.
Soalnya, jika berlaku sekalipun “full-vote transferability” antara PH dan BN (yang saya sangsi), adakah akan berlaku “swing” pengundi PN kepada PH-BN?
Yang kita dengar ialah ramai orang Umno tidak puas hati dengan kepimpinan parti mereka sendiri membentuk kerjasama dengan PH yang di dalamnya ada DAP. Kemungkinan berlaku undi protes dalam kalangan penyokong UMNO dalam PRN nanti tidak boleh ditolak.
Selain itu, tidak ada apa-apa “feel good factor” yang boleh menjadi sebab “swing” pengundi PN kepada PH.
Masalah kenaikan harga barang dan inflasi, kenaikan tarif elektrik, kenaikan OPR, kejatuhan nilai ringgit dan lain-lain yang berkaitan dengan ekonomi dan kos sara hidup rakyat masih tidak dapat ditangani dengan berkesan oleh kerajaan PH-BN.
Rakyat masih belum nampak perancangan jelas kerajaan PH-BN untuk mengatasi masalah ekonomi yang membelenggu rakyat dan negara pada masa ini. Ini liabiliti paling besar PH-BN.
Justeru, apa pun yang diramal oleh Perdana Menteri, saya sangsi ada “swing” besar pengundi PN kepada PH-BN yang membolehkan gabungan parti itu menawan Kedah, Kelantan atau Terengganu dalam PRN nanti.
Marzuki Mohamad merupakan bekas ketua setiausaha sulit kepada PM8.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Anwar tidak kemuka senarai nama ahli Parlimen, kata Istana

Anwar Ibrahim tidak mengemukakan senarai nama ahli-ahli Parlimen bagi membuktikan sokongan “kukuh dan meyakinkannya”, kata Istana Negara.Istana Negara berkata, pada pertemuan selama 25 minit antara Sultan Abdullah Sultan Ahmad Shah dan presiden PKR itu, Anwar hanya menyatakan jumlah sokongan yang diperolehinya.“Beliau tidak mengemukakan senarai nama ahli-ahli Dewan Rakyat untuk mengukuhkandakwaan tersebut,” kata Datuk Pengelola Bijaya Diraja Istana Negara, Ahmad Fadil Shamsuddin dalam satu kenyataan petang ini.“Sehubungan dengan itu, Sultan Abdullah menasihati Anwar Ibrahim untuk akur dan menghormati proses-proses perundangan seperti yang termaktub dalam Perlembagaan Persekutuan”.Anwar pada sidang media hari ini, mengatakan sudah mempersembahkan dokumen “sahih” kepada Agong, membuktikan sokongan “kukuh dan meyakinkannya” untuk menumbangkan kerajaan pimpinan Perdana Menteri Muhyiddin Yassin.Ahli Parlimen Port Dickson itu juga berkata, dokumen itu membuktikan beliau disokong lebih 120 ahli Parlimen.“Nanti senarai itu akan dikeluarkan dalam jangka masa terdekat,” kata Anwar pada sidang media di Hotel Meridien di Kuala Lumpur hari ini.Dalam kenyataan itu, Agong turut menyatakan kegusaran berhubung penularan wabak Covid-19 sehingga menyebabkan Perintah Kawalan Pergerakan Bersyarat (PKPB) terpaksa dilaksanakan di Selangor, Kuala Lumpur dan Putrajaya bermula 14 Oktober hingga 27 Oktober.“Agong menzahirkan kegusaran dan menasihati seluruh rakyat supaya bertenang serta berdisiplin menjaga kesihatan diri masing-masing dengan mematuhi ketetapan tatacara kebiasaan baru dan prosedur operasi standard (SOP).“Sultan Abdullah menzahirkan keyakinan dan mengajak seluruh rakyat tanpa mengira bangsa, agama dan fahaman politik bersatu padu dan bersatu hati memerangi penularan Covid-19 demi keselamatan bersama serta kesejahteraan negara,” kata kenyataan itu.


AmBank bayar Putrajaya RM2.83 bilion disebabkan penglibatan dalam skandal 1MDB

AMMB Holdings Bhd (AmBank) bersetuju untuk membayar sejumlah RM2.83 bilion kepada kerajaan Malaysia sebagai penyelesaian global bagi semua tuntutan dan tindakan berkaitan dengan penglibatan mereka dalam skandal rasuah 1Malaysia Development Berhad (1MDB) pada zaman pentadbiran Najib Razak.“Penyelesaian terbaru ini bermanfaat bagi rakyat Malaysia. Penyelesaian perkara ini melalui sistem mahkamah akan melibatkan masa dan sumber kewangan yang banyak,” kata Menteri Kewangan Tengku Zafrul Aziz dalam satu kenyataan dikeluarkan kementerian kewangan hari ini.“Dengan penyelesaian ini, pembayaran jumlah tersebut akan dipercepatkan, dan tidak akan tertangguh melalui sistem pengadilan mahkamah yang akan memakan masa. Jumlah ini juga dapat digunakan untuk melangsaikan kewajiban tertunggak 1MDB.”Pembayaran itu adalah sebahagian daripada usaha tuntutan kembali berterusan oleh kerajaan Malaysia terhadap semua pihak yang terlibat, secara langsung atau tidak langsung, dengan 1MDB dan entiti berkaitan dengannya, kata kenyataan itu.“Ini susulan kejayaan kerajaan dalam rundingan dengan Goldman Sachs untuk mencapai penyelesaian bernilai RM15.8 bilion (US$3.9 bilion) pada Julai 2020.”Bagaimanapun, kesemua penyelesaian ini tidak akan membebaskan entiti dan individu lain dari salah laku mereka dalam kes 1MDB dan mereka akan tetap didakwa menerusi sistem keadilan mahkamah, katanya.Pembayaran itu adalah sebahagian daripada usaha tuntutan kembali berterusan oleh kerajaan Malaysia terhadap semua pihak yang terlibat, secara langsung atau tidak langsung, dengan 1MDB dan entiti berkaitan dengannya, kata kenyataan itu.Penyelesaian global itu adalah berkait dengan pematuhan undang-undang sekuriti dan garis panduan Suruhanjaya Sekuriti Malaysia (SC).Sebahagian daripada terma-terma penyelesaian global ini termasuk syarat oleh SC agar AmInvestment Bank Berhad mengambil langkah-langkah pembetulan, termasuk menambah baik sistem dan proses untuk memperkuatkan kerangka kerja tadbir urus mereka di dalam penilaian sukuk terbitan korporat.Jumlah penyelesaian ini adalah tambahan kepada denda RM53.7 juta yang telah dikenakan oleh Bank Negara Malaysia (BNM) dan dibayar oleh AmBank yang sudah mengambil langkah-langkah menyeluruh untuk memperbetulkan kekurangan yang berkaitan dengan urus niaga terbabit.Ini termasuk langkah-langkah di bawah program pemulihan yang disyaratkan oleh BNM untuk dilaksanakan oleh Kumpulan AmBank, yang kini diterajui oleh lembaga pengarah dan pasukan pengurusan kanan baru.Dengan langkah-langkah ini, AmBank berada di kedudukan lebih baik untuk terus melindungi kepentingan pendeposit serta pemegang saham dan bagi memastikan pertumbuhannya di masa hadapan.“Penyelesaian global ini tidak akan mempengaruhi atau menjejaskan tuntutan Malaysia terhadap individu seperti Jho Low, Jasmine Loo dan pihak-pihak lain yang berkaitan, dan yang masih giat dicari berkaitan dengan skandal 1MDB,” katanya.Kementerian kewangan merakamkan penghargaan kepada Jabatan Peguam Negara, Suruhanjaya Sekuriti Malaysia, Bank Negara Malaysia, Pasukan Polis Diraja Malaysia, Pusat Pencegahan Jenayah Kewangan Nasional, Suruhanjaya Pencegahan Rasuah Malaysia dan Pusat Governans, Integriti dan Anti-Rasuah atas usaha mereka dalam mencapai penyelesaian ini.Pada Julai lalu, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC), sebuah syarikat berkait 1MDB.


Prasarana pandang serius dakwaan rasuah projek MRT, LRT

Syarikat pengoperasi pengangkutan awam Prasarana Malaysia Berhad (Prasarana) memandang serius laporan media yang memetik sumber mendakwa terdapat elemen pemberian rasuah dalam projek pembinaan infrastruktur pengangkutan awam.Prasarana dalam kenyataan hari ini memaklumkan projek terlibat membabitkan Transit Aliran Massa (MRT) dan Transit Aliran Ringan (LRT).“Prasarana tidak berkompromi dengan apa jua bentuk gejala rasuah dalam semua urusannya.“Pihak kami akan mengikuti rapat perkembangan kes dan berhubungan dengan pihak Suruhanjaya Pencegahan Rasuah Malaysia (SPRM) untuk mendapatkan gambaran yang tepat sebelum mengambil langkah susulan,” menurut kenyataan itu.Dalam pada itu, Prasarana turut meminta orang ramai agar tidak membuat sebarang spekulasi berhubung perkara berkenaan.


Kes harian kembali lepasi 2,000 jangkitan, 6 lagi terkorban

2,067 kes baru Covid-19 direkodkan semalam menjadikan jumlah keseluruhan sebanyak 4,795,009 kes.
Sebanyak 2,279 pesakit turut dilaporkan sembuh, menjadikan jumlah keseluruhan kes sembuh sebanyak 4,731,426.
Ketika ini, 27,328  kes aktif direkodkan, dengan 25,963 atau 95% daripadanya sedang menjalani kuarantin kendiri.
Dalam pada itu, 19 (0.1%)  kes kini berada di pusat kuarantin sementara 1,277 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 69 kes dan 40 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 64%, dengan kes Covid-19 merangkumi 18.6%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,255 orang.


47.5% dewasa terima dos penggalak

Sebanyak 11,119,363 individu atau 47.5% daripada populasi dewasa di negara ini telah menerima dos penggalak vaksin Covid-19 setakat 11.59 malam tadi.Menurut data kementerian kesihatan (KKM) menerusi laman CovidNow, sebanyak 25,702,311 individu atau 97.9% populasi dewasa telah melengkapkan dos vaksin Covid-19, manakala 26,062,066 individu atau 99.1% daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun, sejumlah 2,783,457 individu atau 88.4% telah melengkapkan vaksinasi, manakala 2,865,416 individu atau 91.0% daripada kumpulan itu menerima sekurang-kurangnya satu dos vaksin Covid-19.Statistik harian menunjukkan sebanyak 213,226 dos vaksin telah diberikan semalam melibatkan 2,169 dos pertama, 2,680 dos lengkap dan 208,377 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 62,679,781 dos.Sementara itu, Ketua Pengarah Kesihatan Dr Noor Hisham Abdullah menerusi hantaran di Facebook rasminya memaklumkan kadar kebolehjangkitan Covid-19 atau Ro/Rt seluruh negara setakat semalam adalah 1.09.Negeri Sembilan mencatat nilai Rt tertinggi iaitu 1.13, diikuti Johor (1.10), Kedah (1.09), Kuala Lumpur (1.07), Selangor (1.05), manakala Pulau Pinang dan Melaka masing-masing 1.03, Sabah (1.01) dan Kelantan (1.0).


Universiti Singapura terkejut pelajar protes waktu majlis konvokesyen

Universiti terkemuka Singapura terpaksa memotong sebahagian rakaman majlis konvokesyen yang disiarkan secara langsung, selepas seorang pelajarnya mengadakan protes sewaktu menerima ijazah di atas pentas di mana dia menuduh kerajaan bertanggungjawab terhadap kematian banduan yang digantung sampai mati di republik itu.
Pada 6 Julai, pelajar lulusan Sarjana Muda Sains Sosial Universiti Nasional Singapura Luke Levy, mengangkat sehelai nota berbunyi: “Mansuhkan hukuman mati. Katakan tidak untuk pelaksanaan hukum bunuh oleh kerajaan. Tamatkan kemiskinan, bukan kehidupan. Anda bertanggungjawab atas nyawa (banduan),” ketika menerima skrol ijazahnya.
“(Bantahan) itu dilakukan ketika Kalwant Singh membuat rayuan saat akhir di mahkamah sebelum pelaksanaan hukuman matinya. Saya rasa tidak selesa dengan keraian yang dijalankan institusi kerajaan yang bakal jalankan hukuman bunuh terhadap dua orang banduan pada esoknya," tulis Luke mengenang tindakan protesnya di atas pentas di mana dia dirakam secara langsung, namun kemudiannya rakaman kejadian itu ditapis pihak universiti.
Protes yang dilakukan Luke jarang terjadi di Singapura, di mana rejim kerajaan PAP dilihat kurang bertoleransi terhadap pandangan berbeza daripada dasar-dasar pentadbirannya.
Kalwant yang merupakan banduan bilik akhir warga Malaysia berusia 31 tahun dari Cameron Highlands, Pahang, dihukum mati pada 7 Julai bersama seorang lagi warga Singapura Norasharee Gous, sehari selepas mahkamah Singapura menolak rayuan akhirnya untuk menangguhkan pelaksanaan hukumannya.
Rakaman tunjuk perasaan dilakukan Luke kemudiannya ditapis pihak NUS, dengan memadam rakaman siaran langsung majlis konvokesyen dan memuat naik semula rakaman berdurasi dua jam dengan versi potongan ketika dia berada di atas pentas - satu tindakan yang disifatkan Luke sebagai "potongan rakaman paling jelas di dunia".
(Versi video yang dipotong boleh dilihat pada minit 1:14:54, boleh dilihat di sini.)

Bukan setakat itu, pihak universiti malahan pergi lebih jauh dengan membuat suntingan terhadap gambar graduasinya, di mana versi suntingan mengaburkan nota bantahan yang diangkatnya ketika menerima skrol.
“Bagaimanapun, anda masih boleh baca beberapa perkataan, syukurlah mereka tidak buat suntingan dengan baik," katanya sinis.
"NUS (dan lain-lain) berusaha untuk potong nota itu. Untuk padam mesej (yang saya sampaikan) seolah-oleh ia tidak wujud. Mereka berpura-pura tiada orang yang belajar di sana berfikir seperti ini dan buat sesuatu mengenai perkara ini.
“Mereka mahu katakan 'semuanya baik-baik  sahaja’ dengan membuang sesuatu yang buatkan institusi mereka tidak selesa," katanya.
Luke berkata NUS bersalah apabila berusaha menapis tindakannya, kerana ia hanya membiarkan hirarki kuasa "yang mengabaikan, mengeksploitasi, membunuh, sehingga membuat rakyat bertikai sesama sendiri."
“Mereka sememangnya sebuah institusi yang ada hubungan dengan kerajaan. Mereka tidak berani menentang institusi yang berikan mereka kuasa akademik."
Luke menyifatkan tunjuk perasaannya sebagai satu "usaha kecil" yang diharapkan akan memberi inspirasi kepada orang lain untuk menentang keganasan dan mereka "yang terkesan dengan pelaksanaan hukuman mati".
"Saya memberikan ruang milik saya di atas pentas kepada Kalwant dan Norasharee. Kepada banduan bilik akhir. Kepada mereka yang menerima hukuman mati. Protes kecil bersaiz A4, untuk memberitahu bahawa keistimewaan naik pentas konvokesyen itu dibina di atas sistem ganas yang menindas ramai orang," tulis Luke mengenai tindakannya.
Kerajaan Singapura sering mengatakan undang-undang kerasnya adalah satu cara untuk mencegah jenayah dadah, berbeza dengan  Malaysia yang baru-baru ini mengumumkan bahawa ia akan meneruskan usaha untuk memansuhkan hukuman mati mandatori bagi kesalahan dadah susulan moratorium yang dibuat terhadap hukuman tersebut.
Kritikan aktivis dan badan dalam negara dan antarabangsa terhadap dasar negara itu mengatakan ramai pesalah yang disabitkan hukuman mati adalah keldai dadah yang berasal daripada golongan miskin, sementara dalang dadah yang mengupah mereka sering dilihat bebas dan terlepas daripada hukuman.
Pandangan itu turut dikongsi oleh taikun syarikat penerbangan Britain Richard Branson dalam surat terbukanya kepada Presiden Singapura Halimah Yacob tahun lalu, di mana beliau merayu supaya banduan warga Malaysia yang merupakan orang kurang upaya mental Nagaenthran K Dharmalingam dilepaskan daripada hukuman mati.
Nagaenthran bagaimanapun tetap menjalani hukuman mati pada 27 April lalu walaupun dia didiagnosis mempunyai skor IQ rendah, di mana statusnya itu menjadikan hukuman terhadapnya menyalahi undang-undang di bawah perjanjian antarabangsa serta perlembagaan Singapura sendiri.


Kes harian turun ke paras 1,400 jangkitan, 3 lagi terkorban

1,469 kes baru Covid-19 direkodkan hari ini menjadikan jumlah keseluruhan sebanyak 4,481,278 kes.Sebanyak 1,836 pesakit turut dilaporkan sembuh, menjadikan jumlah keseluruhan kes sembuh sebanyak 4,415,146.Ketika ini, 30,509 kes aktif direkodkan, dengan 29,271 atau 95.9% daripadanya sedang menjalani kuarantin kendiri.Dalam pada itu, 20 (0.1%) kes kini berada di pusat kuarantin sementara 1,182 (3.9%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 36 kes dan 17 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 57% dengan kes Covid-19 merangkumi 5.9%.Tiga lagi korban dilaporkan termasuk dua kes kematian sebelum tiba di hospital menjadikan kes keseluruhan kematian adalah sebanyak 35,623 orang.


Perincian kos Stadium Shah Alam hujung Februari atau Mac

Menteri Besar Selangor, Amirudin Shari akan memperincikan mengenai kos pembangunan semula stadium Shah Alam selepas pameran dan sesi libat urus awam berkaitan stadium tersebut selesai.10 Februari depan.
Beliau berkata perincian itu akan dibuat selepas tamat sesi libat urus berkenaan iaitu sama ada pada hujung bulan ini atau awal Mac nanti.
"Saya ada pakar (dalam menentukan) perkiraannya, kalau kita lihat stadium sahaja, memang sekitar RM700 juta hingga RM800 juta, tetapi kalau lihat keseluruhan akan kemungkinan lebih sebab kita akan ada taman, kawasan pelancongan, rekreasi, dan sebagainya serta kita juga akan membina hotel.
"Kalau kita banding stadium dengan stadium saya yakin ia lebih RM700 juta dan tidak sampai angka RM1 bilion," katanya.
Beliau berkata demikian kepada media bagi mengulas mengenai kenyataan pemilik pasukan Johor Darul Ta'zim (JDT), Tunku Mahkota Johor, Tunku Ismail Sultan Ibrahim, yang menyifatkan kos RM700 juta untuk pembinaan semula Stadium Shah Alam sebagai tidak logik.
Terdahulu, beliau melancarkan program Kita Ke Kampung #produkkampung4u di Pejabat Setiausaha Kerajaan Negeri Selangor (SUK), Bangunan Sultan Salahuddin Abdul Aziz Shah, di Shah Alam hari ini.
Amirudin berkata pihaknya juga akan mengumumkan tanah yang akan di tukar kerajaan negeri dengan syarikat pemaju, Malaysian Resources Corporation Berhad (MRCB).
"Rancangan awal, tukar tanah yang tidak digunakan di kawasan stadium, tetapi sekarang rancangan kita sudah sedikit berubah kerana kita akan bangunkan keseluruhan kawasan stadium. MRCB akan bangunkan kawasan ini dengan kos mereka dahulu sehingga siap, baru kita akan gantikan dengan kos yang setimpal,” katanya.
Sementara itu, mengulas mengenai program Kita Ke Kampung, beliau berkata program di bawah Jawatankuasa Tetap Pembangunan Luar Bandar itu adalah usaha untuk memperkenalkan produk yang dihasilkan oleh warga desa di Selangor melibatkan 4,000 usahawan desa negeri itu.
“Dalam tempoh empat ke lima tahun program ini berjalan, kita akan buat kajian untuk melihat kesan baik. Saya percaya dengan penambahan pemasaran dan sebagainya, mereka dapat meningkatkan minimum 20 peratus daripada pengeluaran produk mereka,” katanya.


Kanada luluskan vaksin Moderna untuk bayi dan kanak-kanak

Kanada telah meluluskan penggunaan vaksin jenis Moderna untuk bayi dan kanak-kanak berusia enam bulan hingga lima tahun, berdasarkan kajian saintifik mendapati vaksin itu "selamat dan berkesan", menurut  Agensi Kesihatan Awam Kanada, Health Canada pada Khamis.
"Selepas kajian saintifik yang menyeluruh, jabatan telah memastikan bahawa vaksin itu selamat dan berkesan untuk mencegah Covid-19 terhadap kanak-kanak berumur antara enam bulan hingga lima tahun," lapor Agensi Anadolu memetik kenyataan agensi itu di Twitter.
Dos yang diluluskan adalah satu perempat daripada dos dewasa, dan dos kedua akan diberikan sekurang-kurangnya sebulan selepas dos pertama.
Health Canada memaklumkan pihaknya akan memantau kesan sampingan vaksin, memandangkan ini adalah pertama kali vaksin Covid-19 diluluskan untuk kumpulan umur itu.
Syarikat pengilang turut diarahkan untuk memberi laporan berterusan mengenai vaksinasi.
Kajian menunjukkan bahawa vaksin yang diberikan kepada kumpulan itu mempunyai hasil sama seperti vaksinasi terhadap golongan belia berumur 18 hingga 25 tahun.
Kelulusan itu bermakna kira-kira dua juta kanak-kanak kini layak untuk menerima suntikan vaksin.
Kesan sampingan termasuk sakit, mengantuk, hilang selera makan, demam, bengkak pada tempat suntikan, sakit otot dan sakit perut mungkin terjadi.


Sorry.


Sekali lagi, Rafizi ramal keputusan pilihan raya berdasarkan 'data'

Rafizi Ramli berkata beliau mempunyai "data" yang menunjukkan peningkatan sokongan orang ramai terhadap Pakatan Harapan (PH) menjelang enam Pilihan Raya Negeri (PRN).
Timbalan presiden PKR itu, yang terkenal kerana meramalkan PAS akan kalah teruk dalam Pilihan Raya Umum ke-14 (PRU14) pada 2018, berkata hasil tinjauan akan dikeluarkan bulan ini, yang dilihat sebagai tindak balas terhadap keyakinan pemimpin pembangkang untuk menguasai beberapa negeri pada PRN.
Beliau berkata selain menunjukkan sokongan terhadap Perikatan Nasional (PN) semakin berkurangan dengan "saingan sengit" di kubu kuat PAS seperti di Kedah dan Kelantan, tinjauan itu juga menunjukkan PH akan menang di tiga daripada enam negeri.
Pengerusi PN Muhyiddin Yassin pada 26 Jun berkata gelombang PN yang bermula pada PRU15 akan diteruskan pada PRN akan datang bagi Dewan Undangan Negeri (DUN) Kedah, Kelantan, Terengganu, Pulau Pinang, Selangor serta Negeri Sembilan.
Beberapa hari sebelum PRU14 pada 2018, kumpulan penyelidik Rafizi, Invoke Malaysia meramalkan bahawa PAS, yang bukan sebahagian daripada gabungan PH yang diketuai Dr Mahathir Mohamad, tidak akan memenangi satu kerusi pun di seluruh negara, sama ada di peringkat persekutuan atau negeri.
Ramalan itu, yang menurut Rafizi berdasarkan data tinjauan, ternyata meleset, apabila PAS memenangi 18 kerusi Parlimen meskipun berdepan Barisan Nasional (BN) dan PH membabitkan pertembungan tiga penjuru, selain menawan Terengganu.
Berikutan kemenangan lebih besar yang diraih PAS dalam PRU15 tahun lepas, Rafizi mengaitkannya dengan retorik perkauman dan politik wang parti Islam itu.
Pada pilihan raya November lalu, PAS memenangi 49 kerusi Parlimen, jumlah kerusi tertinggi oleh mana-mana parti tunggal.


Siapa sekat duit minyak ke Sarawak? Bekas peguam negara diselar kerana salahkan Petronas

Seorang penganalisis politik hari menolak dakwaan bekas peguam negara, Tommy Thomas yang mengatakan Petronas sebagai punca pembayaran berbilion ringgit tidak dapat dilakukan kepada Sarawak.Sebaliknya, James Chin memberitahu MalaysiaNow, halangan utama kepada janji Putrajaya untuk menyelesaikan pembayaran berkaitan hasil minyak dan gas adalah pemimpin Pakatan Harapan (PH) sendiri.“Saya tidak bersetuju dengannya halangan utama untuk meningkatkan pembayaran minyak dan gas ke Sarawak disebabkan Petronas. Sebaliknya, orang yang menghalangnya ialah Mahathir dan Lim Guan Eng,” katanya merujuk kepada bekas perdana menteri Dr Mahathir Mohamad dan menteri kewangan yang berkhidmat selama 22 bulan dalam kerajaan sebelum ini.Chin turut mendakwa Mahathir tidak mempunyai niat untuk menunaikan janji.Komen ini adalah yang terbaru dalam siri reaksi kepada buku autobiografi Thomas “My Story: Justice in the Wilderness” yang menceritakan tentang peristiwa penting politik negara dikeluarkan.Buku itu turut mendedahkan tentang cita-cita rahsia selama lima tahun Thomas untuk menjadi peguam negara dan perbincangan peringkat tertinggi semasa krisis politik dalam kerajaan Pakatan Harapan (PH) yang membawa kepada penukaran kerajaan.Dalam buku itu Thomas menuduh Petronas menjadi “penghalang utama” kepada janji PH untuk meningkatkan bayaran tunai hasil minyak kepada Sarawak dan Sabah dari 5% ke 20%.Ini merupakan sebahagian daripada janji PH dalam manifesto pilihan raya 2018.Thomas mendakwa, beliau mengingatkan Mahathir mengenai janji itu, mengatakan meminda undang-undang bagi tujuan itu sangat mudah dilakukan.Tahun selepas kemenangan pilihan raya PH, kerajaan Sarawak, di bawah Gabungan Parti Sarawak (GPS) – parti-parti yang meninggalkan Barisan Nasional selepas kalah, mengenakan cukai jualan 5% kepada Petronas ke atas produk petroleum mengikut Ordinan Cukai Jualan 1998.Langkah itu menyebabkan Petronas perlu membayar lebih kurang RM2 bilion, yang dikatakan syarikat petroleum negara itu sebagai tidak berperlembagaan.Thomas mendakwa beliau menolak permintaan pengarah urusan Petronas pada ketika itu, Wan Zulkiflee Wan Ariffin agar Putrajaya menyokong mereka mencabar langkah itu.Thomas berkata, Petronas kemudiannya bertemu dengan Mahathir dan Lim.“Lim Guan Eng dengan gigihnya menelefon saya, dan meminta saya mendapatkan campur tangan kerajaan. Saya kekal dengan pendirian saya. Menteri tidak gembira. Begitu juga dengan Petronas,” tulis Thomas.Pada Mac 2019, Mahkamah Tinggi Kuching memutuskan kedua-dua negeri itu mempunyai hak untuk mengenakan cukai jualan.Tetapi hanya selepas kerajaan pusat bertukar di bawah pimpinan Perdana Menteri Muhyiddin Yassin Putrajaya bersetuju membayar cukai jualan RM2 bilion, dan mempercepatkan permintaan berkait minyak lain dari Sarawak.Jawatankuasa MA63 bukan perkara baruThomas dalam bukunya turut memuji pentadbiran PH kerana menubuhkan beberapa jawatankuasa berkaitan Perjanjian Malaysia 1963 (MA63), satu dokumen mengenai penyertaan Sawarak dan Sabah ke dalam persekutuan Malaysia yang dibentuk pada tahun itu.Dakwanya tiga jawatankuasa dibentuk oleh PH bagi meneliti pelaksanaan MA63, yang antara lain akan memberikan autonomi kepada Sarawak dan Sabah dalam beberapa sektor penting, merupakan pertama kali masalah yang dihadapi kedua-dua negeri itu dibincangkan.“Ia adalah satu kejayaan besar buat kerajaan PH untuk memulakan usaha serius dalam memulihkan kembali hubungan yang semakin buruk sejak sekian lama,” kata Thomas, yang merupakan pengerusi bersama jawatankuasa khas MA63, tulisnya di dalam buku itu.Namun, Chin mengatakan idea penubuhan jawatankuasa seperti itu bukanlah perkara baru.Katanya bekas perdana menteri Najib Razak yang pertama memulakan inisiatif menubuhkan jawatankuasa peringkat persekutuan berkaitan MA63.“Dan beliau (Najib) juga merupakan individu yang mengisytiharkan cuti Hari Malaysia pada 16 September bagi mengiktiraf Sabah dan Sarawak dalam pembentukan Malaysia,” katanya.Chin mengatakan walaupun banyak mesyuarat dilakukan, PH gagal menyelesaikan isu paling utama melibatkan bidang kuasa wilayah serta autonomi minyak dan gas.Katanya masalah memberi kebenaran kepada Sarawak mengawal pengeluaran minyak dan gas akan menyebabkan berlakunya permintaan serupa daripada negeri-negeri pengeluar minyak lain seperti Sabah, Kelantan dan Terengganu.Katanya Petronas perlu menyertakan kerajaan negeri apabila melakukan perjanjian usaha sama dengan syarikat minyak asing.“Ini boleh menyebabkan kerajaan persekutuan kehilangan sebahagian besar perbelanjaan pembangunan daripada Petronas,” tambahnya.


KKM seru penglibatan sukarelawan bantu tangani Covid-19

Kementerian kesihatan Malaysia (KKM) menyeru lebih ramai penglibatan sukarelawan kesihatan bagi membantu menangani penularan wabak Covid-19 yang semakin meningkat di negara ini.Ketua Pengarah Kesihatan Dr Noor Hisham Abdullah berkata tenaga sukarelawan tersebut amat diperlukan untuk meringankan beban para petugas kesihatan KKM di seluruh negara ketika ini.Katanya jawatan yang diperlukan adalah pegawai dan penolong pegawai perubatan, pegawai pergigian, jururawat, pegawai dan penolong pegawai kesihatan persekitaran serta juruteknologi makmal perubatan.Dr Noor Hisham berkata syarat menyertai khidmat sukarelawan itu adalah mereka yang berumur 18 hingga 60 tahun, sihat dan cergas secara fizikal dan mental, tidak hamil, serta telah mendapat kebenaran daripada majikan bagi yang bekerja.“Syarat lain adalah pemohon bukan anggota KKM, sanggup bertugas di lokasi yang memerlukan, tiada sejarah kontak rapat dengan kes Covid-19 dalam masa 14 hari.“Untuk makluman, KKM tidak menyediakan pengangkutan, penginapan, makanan atau elaun/gaji bagi sukarelawan. Segala kos sepanjang khidmat sukarelawan ditanggung sendiri,” katanya yang berkongsi maklumat Unit Mobilisasi, Pusat Kesiapsiagaan dan Tindak Cepat Krisis (CPRC) Kebangsaan menerusi Facebook rasmi beliau.Mereka yang berminat boleh melengkapkan borang menerusi pautan https://forms.gle/ktiuH2mjRePBCZLm9 dan sebarang pertanyaan boleh dikemukakan menerusi e-mel di [email protected]


Apa yang rakyat mahu?

Rakyat tidak mahu dijangkiti Covid-19.Kerajaan juga tidak mahu rakyat dijangkiti Covid-19, oleh sebab itu mereka berkali-kali mengingatkan rakyat dan pemimpin untuk mematuhi prosedur operasi standard (SOP).Adanya SOP bermakna cara kehidupan berubah.Dan SOP susah untuk digubal untuk menepati citarasa semua golongan menyebabkan ramai yang mempertikaikan dan juga melanggarnya.Rakyat mahukan kebebasan hidup terjamin dan tidak suka didenda.Kerajaan juga mengharapkan rakyat, termasuk pemimpin mematuhi SOP dan tidak perlu mendenda rakyat.Hakikatnya, semua lapisan rakyat dan pemimpin mempunyai masalah untuk mematuhi SOP sepenuhnya.Ramai yang terlepas denda kerana melanggar SOP.Namun jika ada yang didenda, mereka mempersoalkan mengapa orang lain tidak kena dengan setimpal terutamanya pemimpin dan selebriti.Ini menimbulkan tuduhan terhadap kerajaan bersikap dwi-standard.Jika hendak betul-betul berlaku adil, sepatutnya apabila seseorang itu mengaku melanggar SOP sehingga menyebabkan kluster Covid-19 ketika datang merawat di hospital, dia patut didenda melanggar SOP selepas sembuh dirawat.Rakyat mengharapkan punca rezeki tidak terputus.Kerajaan juga mengharapkan sektor ekonomi terus berkembang supaya negara dapat terus subur dan menjana lebih banyak pekerjaan kepada rakyat.Masalahnya, penularan Covid-19 susah dikawal apabila ada pergerakan manusia yang rancak, dan ramai yang menyalahgunakan surat majikan dan Miti untuk keperluan peribadi seperti balik ke kampung halaman.Apabila jumlah jangkitan Covid-19 terus naik, ada rakyat yang terus menuduh kerajaan gagal walhal yang memangkin wabak terus merebak ialah keperluan untuk memenuhi kehidupan semua.Rakyat mahu wabak Covid-19 hilang serta merta dan kehidupan mereka dapat kembali menjadi normal.Kerajaan juga mahukan wabak Covid-19 hilang dan berharap rakyat dapat meneruskan kehidupan tanpa kebimbangan.Akan tetapi, rakyat mengharapkan kerajaan sepenuhnya untuk menghilangkan wabak Covid-19 tanpa menyusahkan mereka.Kerajaan pula mengharapkan rakyat dapat membantu dalam perang menghilangkan Covid-19 ini.Kluster balik kampung adalah contoh terbaik di mana apabila rakyat yang menggagalkan usaha kerajaan.Rakyat mahu dilindungi daripada wabak Covid-19.Kerajaan mengharapkan semua rakyat dapat menerima vaksin secepat mungkin.Masalahnya, ketika jangkitan tidak melebihi 5000 sehari, rakyat sibuk mempertikaikan tahap keselamatan vaksin dan ada yang mahu kebebasan menentukan apa vaksin yang dikehendaki sehingga kerajaan terpaksa membuka pendaftaran untuk vaksin tertentu.Apabila jangkitan meningkat, tiba-tiba semua vaksin direbut rakyat sehingga sistem pendaftaran tidak dapat menampung sambutan yang datang.Realitinya, kadar pengvaksinan negara masih lambat.Tapi perkara ini di luar kawalan kerana pembekal seluruh dunia kekurangan bahan mentah untuk menghasilkan vaksin.Hakikatnya, apa yang rakyat mahu sama dengan apa yang kerajaan mahu.Pilihan sekarang hanya satu iaitu memastikan 70 peratus rakyat divaksin secepat mungkin untuk menamatkan wabak Covid-19 ini di Malaysia.Sementara menunggu lebih ramai divaksin, pemimpin perlu menunjukkan teladan yang baik dan rakyat perlu membantu melindungi diri daripada Covid-19 dengan menjaga SOP.Semua ini penting demi menghalang keruntuhan sistem kesihatan negara, yang akan turut melumpuhkan sektor ekonomi negara.Masa itu, semua akan gagal teruk, termasuklah batu-batu api yang ingin berpolitik sepanjang masa.


Apa yang perlu dilakukan jika tersalah lapor cukai?

Musim pengisytiharan pendapatan penggajian bagi tahun taksiran 2021 kepada Lembaga Hasil Dalam Negeri (LHDN) akan melabuhkan tirainya pada 30 April 2022 (borang manual) dan 15 Mei 2022 (e-Filing).Bagi sesetengah individu, bulan ini sememangnya dinantikan kerana berkemungkinan mereka akan menerima bayaran balik cukai (tax refund) sekiranya cukai yang kena dibayar lebih rendah daripada amaun potongan cukai bulanan atau Ansuran CP500.Sungguhpun begitu, ada dalam kalangan pembayar cukai yang suka melapor cukai di saat-saat akhir yang seterusnya mendorong kepada kesilapan-kesilapan kecil dalam pelaporan cukai mereka.Lanjutan kepada perkara itu, tindakan pindaan taksiran perlu dilakukan. Justeru, dalam artikel kali ini kami akan kongsikan beberapa persoalan dan tindakan yang perlu dilakukan untuk memastikan pengisytiharan cukai anda adalah tepat dan betul berdasarkan undang-undang percukaian.1. Adakah pindaan terhadap taksiran yang telah dilaporkan kepada LHDN masih boleh dibuat?Ya, pindaan masih boleh dibuat terhadap taksiran yang telah dilaporkan kepada LHDN.Terdapat tiga kaedah yang boleh dilakukan oleh pembayar cukai:i. Secara manual – Pembayar cukai hadir ke cawangan LHDN sebelum tempoh yang ditetapkan menurut subseksyen 77(1) Akta Cukai Pendapatan 1967 (ACP 1967) (tiada penalti dikenakan bagi tambahan cukai). Bawa bersama surat rayuan/borang CP15C (permohonan relif kepada ketua pengarah hasil berkenaan kesilapan atau khilaf), salinan e-Filing/borang kertas yang telah dihantar, dokumen dan resit yang berkaitan dengan pindaan taksiran berkenaan. Semua dokumen ini akan diserahkan ke cawangan LHDN yang mengendalikan fail cukai pembayar cukai tersebut; atauii. Borang e-BE Tahun Taksiran 2021 (individu pemastautin yang TIDAK menjalankan perniagaan) yang dikemukakan melalui e-Filing dalam tempoh iaitu antara 1 Mac 2022 hingga 15 Mei 2022 boleh menghantar permohonan pindaan secara dalam talian melalui https://mytax.hasil.gov.my iaitu e-Permohonan Pindaan BE bagi Tahun Taksiran 2021 bermula pada 1 April 2022. e-Permohonan Pindaan BE hanya terpakai bagi kes pembayar cukai yang terlebih melaporkan pendapatan dan yang terkurang menuntut pelepasan/rebat cukai di bawah subseksyen 131(1) ACP 1967. Jika borang BE asal dikemukakan menggunakan Borang Manual, kaedah ini tidak terpakai.iii. Borang Nyata Terpinda (BNT) tahun taksiran 2021 turut disediakan di laman sesawang rasmi LHDN mulai 1 Mei 2022 bagi pembayar cukai yang ingin membuat pindaan sendiri atas maklumat atau taksiran bagi membetulkan kesilapan dalam Borang Nyata berhubung:a. Pendapatan terkurang/tidak lapor;b. Perbelanjaan/tuntutan lain terlebih tuntut; atauc. Elaun modal/insentif/pelepasan yang terlebih tuntut.Ringkasnya BNT ini perlu digunakan bagi pindaan pengisytiharan cukai yang akan meningkatkan amaun taksiran atau jumlah cukai kena dibayar. BNT perlu dikemukakan dalam tempoh 6 bulan dari tarikh yang ditetapkan dalam ACP 1967 bagi pengemukaan Borang Nyata (BN) asal termasuk yang dihantar secara e-Filing di dalam tempoh yang ditetapkan.BNT boleh dikemukakan ke cawangan LHDN yang mengendalikan fail cukai pendapatan pembayar cukai sama ada secara serahan tangan atau melalui pos. Untuk maklumat lanjut sila layari laman rasmi LHDN>Perundangan>Garis Panduan>Garis Panduan Bil. 1 Tahun 2020: Prosedur Pengemukaan Borang Nyata Terpinda.Pindaan maklumat asas seperti nombor telefon, e-mel, alamat surat-menyurat, kediaman dan premis perniagaan serta nama dan akaun bank boleh dibuat melalui e-Kemaskini di pautan https://mytax.hasil.gov.my/.Sebagai contoh jika pembayar cukai tersilap mengisi nombor akaun bank pada borang nyata cukai yang asal.2. Boleh jelaskan situasi-situasi silap lapor dan kaedah pindaan yang perlu digunakan?Situasi 1: Tidak sengaja terlebih lapor pendapatan atau terkurang tuntut pelepasan dalam Borang BE asal yang dikemukakan dalam tempoh yang ditetapkan.Contoh: A telah melaporkan pendapatan penggajian sebanyak RM500,000 dalam e-BE Tahun Taksiran 2021 pada 1 Mac 2022. A menyedari kesilapan tersebut dan pendapatan yang betul adalah RM50,000.Kaedah pindaan: Pindaan secara dalam talian iaitu melalui e-Permohonan pindaan BE yang boleh digunakan mulai 1 April 2022 di https://mytax.hasil.gov.my.Jika bukan e-BE, rayuan secara manual boleh dibuat di cawangan LHDN berdekatan.Situasi 2: Tidak sengaja terkurang lapor pendapatan atau terlebih tuntut pelepasan.Contoh: A telah menuntut pelepasan anak di bawah 18 tahun seramai tiga orang dalam e-BE TT2021. Isteri A juga menuntut bilangan anak yang sama. Setelah berbincang, A dan isteri bersetuju dua orang anak dituntut oleh isteri. Dan A boleh menuntut bilangan seorang anak sahaja.Kaedah pindaan yang boleh dibuat:a. Pembayar cukai boleh mengemukakan surat rayuan bersama-sama dokumen yang berkaitan ke cawangan LHDN yang mengendalikan fail; ataub. Pembayar cukai yang telah mengemukakan BN asal dalam tempoh yang ditetapkan boleh mengemukakan BNT dalam tempoh 6 bulan daripada tarikh akhir pengemukaan BN asal. Pembayar cukai perlu kemukakan BNT secara serahan tangan atau pos ke cawangan yang mengendalikan fail pembayar cukai.3. Apakah jenis-jenis kesilapan yang biasa diterima oleh LHDN?Jenis kesilapan yang biasa diterima LHDN seperti berikut:i. Kegagalan melaporkan pendapatan yang betul.ii. Tidak menuntut amaun pelepasan yang dibenarkan seperti tertinggal menuntut insurans nyawa, derma, caruman Tabung SSPN atau pelepasan anak.iii. Kesilapan yang timbul daripada salah faham undang-undang. Contohnya: Pada 2021 ramai ibu bapa yang membeli komputer/tablet bagi kegunaan anak-anak bagi sesi pengajaran dan pembelajaran di rumah (PDPR). Resit pembelian komputer/tablet tersebut telah diletakkan atas nama anak. Oleh yang demikian, ibu/bapa adalah tidak layak menuntut pelepasan ini kerana resit telah diletakkan atas nama anak. Justeru itu, pastikan sebarang pembelian adalah diletakkan atas nama pembayar cukai bagi tujuan menuntut pelepasan tersebut.iv. Terlebih menuntut pelepasan/derma. Contohnya: Derma yang layak dituntut adalah derma kepada kerajaan/kerajaan negeri/institusi yang layak di bawah Seksyen 44(6). Senarai institusi boleh disemak di portal rasmi LHDN: https://www.hasil.gov.my/pautan-pantas/perkhidmatan/derma/4. Berapa kali pindaan boleh dibuat?a. Pembayar cukai yang telah mengemukakan BN dalam tempoh ditetapkan dibenarkan untuk membuat pindaan melalui e-Permohonan Pindaan BE dan melalui BNT dan ianya terhad kepada sekali sahaja.b. Bagaimanapun, sekiranya masih terdapat pindaan selepas permohonan pindaan pertama dibuat, pembayar cukai perlu mengemukakan surat rayuan beserta dokumen dan resit yang berkaitan ke cawangan yang mengendalikan fail cukai mereka.c. Pastikan semakan telah dibuat dengan betul supaya tidak perlu lagi membuat pindaan atas pindaan.5. Adakah pindaan yang dibuat sendiri melalui BNT oleh pembayar cukai boleh mengakibatkan apa-apa perubahan pada taksiran cukai?Ya, betul. Pindaan sendiri boleh menyebabkan perubahan seperti:a. Daripada tidak kena cukai kepada kena cukai.b. Daripada kena cukai kepada cukai tambahan.c. Daripada terima bayaran balik berkemungkinan tiada bayaran balik, malah akan wujud baki cukai kena dibayar.6. Tips bagi mengelakkan kesilapan dalam pelaporan cukai.Pastikan kiraan manual telah dibuat bagi resit-resit yang ada terlebih dahulu, kumpulkan dalam satu fail, input boleh dikunci masuk pada Borang Nyata manual atau e-Filing. Tidak salah untuk membuat kiraan beberapa kali atau mengemaskini maklumat dalam e-Filing untuk kepastian selagi belum klik butang “HANTAR”.Buat perbandingan dengan pasangan (bagi yang telah berkahwin), dengan cara membuat pengiraan cukai (tax computation) terlebih dahulu. Dari situ kita dapat mengenal pasti siapa yang patut menuntut pelepasan anak dan menikmati penjimatan cukai, seterusnya jika telah berpuas hati barulah klik butang hantar. Seringkali terjadi kes di mana, suami/isteri menuntut anak yang sama dalam e-BE masing-masing disebabkan tiada perbincangan antara pasangan. Proses audit akan dijalankan atas pelaporan maklumat yang tidak tepat oleh pembayar cukai.Kesimpulannya, masalah tersalah lapor boleh dielakkan jika pembayar cukai menyemak dan meneliti maklumat yang telah dikunci masuk dan resit-resit berkaitan sebelum borang BE dihantar.